text:
ཟླ་4ཚེས་9ཉིན། ལྗོངས་ཏང་ཨུད་ཀྱིས་རྒྱུན་ལས་ཨུ་ཡོན་ལྷན་ཁང་གི(རྒྱ་ཆེའི)ཚོགས་འདུ་འཚོགས་ནས། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཚོགས་འདུའི་ཐོག་2017ལོའི་ཞིང་ཆེན་རིམ་པའི་ཏང་ཨུད་དང་སྲིད་གཞུང་གི་དབུལ་སྒྲོལ་འགག་སྒྲོལ་ལས་དོན་གྱི་ཕན་འབྲས་དཔྱད་ཞིབ་གནས་ཚུལ་སྙན་སེང་གསན་སྐབས་ཀྱི་དགོངས་དོན་གཙོ་བོ་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་ནོར་དཔལ་ཨུ་ཡོན་ལྷན་ཁང་གི་ཚོགས་འདུ་ཐེངས་དང་པོ་དང་ཀྲུང་དབྱང་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ཡོན་ལྷན་ཁང་གི་ཚོགས་འདུ་ཐེངས་དང་པོའི་ཐོག་གནང་བའི་གསུང་བཤད་གལ་ཆེན་གྱི་དགོངས་དོན་བརྒྱུད་བསྒྲགས་དང་སློབ་སྦྱོང་བྱས་ཏེ་རང་ལྗོངས་ཀྱི་ལག་བསྟར་དོན་འཁྱོལ་གྱི་བསམ་འཆར་ལ་ཞིབ་འཇུག་གནང་བ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་ཀྱང་གནང་བ་རེད།
ཚོགས་འདུའི་ཐོག་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་ཆབ་སྲིད་ཅུས་ཀྱི་ཚོགས་འདུ་གཙོ་སྐྱོང་གནང་ནས་2017ལོའི་ཞིང་ཆེན་རིམ་པའི་ཏང་ཨུད་དང་སྲིད་གཞུང་གི་དབུལ་སྒྲོལ་འགག་སྒྲོལ་ལས་དོན་གྱི་ཕན་འབྲས་དཔྱད་ཞིབ་གནས་ཚུལ་གྱི་སྙན་སེང་གསན་པ་དང་། དབུལ་སྒྲོལ་འགག་སྒྲོལ་གྱི་དམག་འཐབ་ཡག་པོ་རྒྱག་པ་དང་རྒྱལ་ཁ་ལེན་ཆེད་བླང་བྱ་གསལ་པོ་བཏོན་པ་དེ་ཐོག་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་དབུལ་སྒྲོལ་འགག་སྒྲོལ་གྱི་ལས་དོན་ལ་ཚད་མཐོའི་མཐོང་ཆེན་གནང་ལུགས་དང་མང་ཚོགས་དབུལ་པོར་ཐུགས་ཁུར་གནང་ལུགས་གང་ལེགས་མཚོན་ཐུབ། རིམ་པ་ཁག་དང་སྡེ་ཚན་ཁག་གིས་ཆབ་སྲིད་ཀྱི་ཚུགས་གནས་མཐོ་རུ་ཏན་ཏིག་བཏང་སྟེ། བསམ་བློ་དང་བྱ་སྤྱོད་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ཐོག་གཅིག་གྱུར་ཡོང་བ་བྱེད་པ་དང་། ཏང་ཀྲུང་དབྱང་གི་སྤྱི་ཡོངས་ཀྱི་བཀོད་སྒྲིག་ལ་ནན་པོར་གཞིགས་པ། ཕར་ཆིན་རྒྱག་པའི་སྙིང་རུས་ཐོག་ནས་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་པ་བཅས་བྱས་ཏེ། 2020ལོར་སླེབས་སྐབས་དུས་བཀག་ལྟར་དབུལ་སྒྲོལ་འགག་སྒྲོལ་གྱི་དམིགས་ཚད་དང་ལས་འགན་ཁག་མངོན་འགྱུར་ཡོང་བའི་འགན་ལེན་བྱེད་དགོས།
ཚོགས་འདུའི་ཐོག་ལྗོངས་ཡོངས་ཀྱི་དབུལ་སྒྲོལ་འགག་སྒྲོལ་གྱི་ལས་ཀར་ཐོབ་པའི་གྲུབ་འབྲས་ལ་ཁས་ལེན་གང་ལེགས་བྱས་པ་རེད། ཚོགས་འདུའི་ཐོག་ནན་བཤད་བྱས་དོན། རིམ་པ་ཁག་དང་སྡེ་ཚན་ཁག་གིས་ངེས་པར་དུ“འདུ་ཤེས་བཞི”ཟབ་ཏུ་གཏོང་བ་དང“གདེང་ཚོད་བཞི”ཆེ་རུ་བཏང་སྟེ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་ཇུས་གཞི་ཆེ་མོ་མཛུབ་ཁྲིད་དུ་བྱེད་རྒྱུ་མཐའ་འཁྱོངས་དང་། ཀྲུའུ་ཞི་དབང་དབྱང་གི་མཛུབ་སྟོན་གལ་ཆེན་གྱི་དགོངས་དོན་ལ་གཞིགས་པ། གནད་སྨིན་ཡོང་བའི་ཐད་མུ་མཐུད་ཤུགས་སྣོན་རྒྱག་པ། “བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”བྱེད་རྒྱུ་བརྗོད་དོན་གཙོ་བོར་བྱས་པའི་གྲོང་གསེབ་དར་རྒྱས་ཀྱི་འཐབ་ཇུས་ལག་ལེན་ཤུགས་ཆེན་བསྟར་རྒྱུ་དང་ཟུང་འབྲེལ་དམ་ཟབ་བྱེད་པ། དབུལ་སྒྲོལ་འགག་སྒྲོལ་དེ་ཉིད་གྲོང་གསེབ་དར་རྒྱས་གཏོང་བའི་དུས་མཚམས་རང་བཞིན་གྱི་ལས་འགན་གལ་ཆེན་ཞིག་ཏུ་བརྩི་བ། ཤིན་ཏུ་དབུལ་པོའི་ས་ཁུལ་གྱི་མང་ཚོགས་ལ་དམིགས་ནས་གནད་སྨིན་རོགས་སྐྱོར་བཅས་བྱས་ཏེ་དེ་བས་གཅིག་སྡུད་ཀྱི་རྒྱབ་སྐྱོར་དང་། དེ་བས་ནུས་ལྡན་གྱི་བྱེད་ཐབས། དེ་བས་ཞིབ་ཚགས་ཀྱི་ལས་དོན་སྤེལ་ནས་དམིགས་སར་དམིགས་གང་ཐུབ་དང་གནད་སྨིན་གང་ཐུབ་བྱས་ཏེ་དབུལ་པོ་ངོ་མ་དབུལ་སྒྲོལ་དང་དངོས་འབྲེལ་དབུལ་སྒྲོལ་ཐུབ་པ་བྱེད་དགོས།
གཏན་འཁེལ་གྱི་བྱེད་ཐབས་དོན་འཁྱོལ་དང་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་ཀྱིས་རྨང་གཞིའི་སྒྲིག་བཀོད་ཀྱི་ཆུ་ཚད་རྒྱུན་ཆད་མེད་པར་མཐོ་རུ་བཏང་སྟེ་ཞིང་འབྲོག་ཁུལ་གྱི་སྤྱི་པའི་ཞབས་ཞུའི་ནུས་པ་ཆེ་རུ་ཏན་ཏིག་གཏོང་བ་དང་། འཁྱག་དུས་གོས་དང་ལྟོགས་དུས་ཟས་སྐྱེལ་བའི་ལས་ཀ་མང་ཙམ་སྒྲུབ་པ་ལས་གཡང་རྩེའི་སྒང་ལ་ཡས་སྒྲོན་གྱི་ལས་མི་སྒྲུབ་པར“ཕན་བདེའི་གཡོ་ཇུས”དང“གཡང་སའི་ལན་འབྲས”མི་ཐོན་པ་བྱེད་དགོས། ཧེ་བག་ཅན་གྱི་དབུལ་སྐྱོར་ལས་ཀར་རྒྱབ་སྐྱོར་བྱེད་པའི་སྲིད་ཇུས་དོན་འཁྱོལ་བྱས་ནས། དབུལ་སྐྱོར་གནས་སྤོས་གྲོང་ཁྱེར་དང་གྲོང་རྡལ་དུ་གཅིག་སྡུད་ཡོང་བ་དང་ཐོན་སྐྱེད་རྒྱུ་ཆ་ཕུན་སུམ་ཚོགས་པ་དང་རྨང་གཞིའི་སྒྲིག་བཀོད་བལྟོས་བཅས་འཐུས་སྒོ་ཚང་བའི་ས་ཁུལ་དུ་གཅིག་སྡུད་ཡོང་བ་བྱེད་པའི་འབྲེལ་བ་ཐག་གཅོད་ཡག་པོ་བྱས་ཏེ་མང་ཚོགས་ཀྱི་འདོད་མོས་ལ་བརྩི་འཇོག་བྱེད་པའི་རྨང་གཞིའི་ཐོག་སློབ་གསོ་ཁྲིད་སྟོན་ལ་ཤུགས་སྣོན་བརྒྱབ་སྟེ། ཡུལ་ཕྱོགས་ཤིག་གི་ས་ཆུས་ཡུལ་ཕྱོགས་དེའི་མི་གསོ་མི་ཐུབ་པ་དང་། ས་བབ་ཧ་ཅང་མཐོ་བའི་ས་ཁུལ། སྣོད་བཅུད་ཞན་པའི་ས་ཁུལ། ཡུལ་ནད་ཐོན་མང་བའི་ས་ཁུལ་བཅས་ཀྱི་མང་ཚོགས་དབུལ་པོ་གནས་སྤོ་བྱེད་དགོས། ཕུགས་ལ་དམིགས་ནས་དངོས་ཐོག་བདེན་འཚོལ་དང་། བསམ་བློ་བཅིངས་འགྲོལ་བཏང་ནས་ལྟ་སྟངས་བསྒྱུར་བ། སྤུན་ཟླའི་ཞིང་ཆེན་དང་གྲོང་ཁྱེར་གྱི་སྔོན་ཐོན་ཉམས་མྱོང་དཔྱད་གཞིའི་མེ་ལོང་དུ་འཛིན་པ། ལྗོངས་ཡོངས“མིག་མངས་སྒྲིག་སྐོར་གཅིག”ཡིན་པའི་བསམ་བློ་མཐའ་འཁྱོངས། ཐོན་ཁུངས་ཀྱི་ལེགས་ཆར་གཞི་ཚུགས་པ། གྲོང་ཁྱེར་དང་གྲོང་རྡལ་གྱི་ལས་ཞུགས་དེ་ཐག་ཉེ་ས་དང་སྟབས་བདེ་ས་དང་། ཕ་ཡུལ་ནས་བྲལ་མི་དགོས་པ། ལས་ཀ་འཇོན་པ་དང་སྒྲུབ་ཐུབ་པ་བཅས་ཀྱི་འབྲེལ་བ་ཐག་གཅོད་ཡག་པོ་བྱེད་པ། ནས་ཀྱི་ཐོན་འཕར་དང་འབྲི་གཡག་སྡོམ་གསོས་རྒྱག་པ་སོགས་མི་རིང་བར་མང་ཚོགས་ལ་འབབ་འཕར་ཡོང་བ་དང་དབུལ་སྒྲོལ་འགག་སྒྲོལ་ཐད་ནུས་པ་ཐོན་པའི་མྱུར་འགྲུབ་ཀྱི་དམངས་ཕྱུག་ཐོན་ལས་དང་ཡུལ་སྐོར་ལས་རིགས་སོགས་དཔལ་འབྱོར་འཕེལ་རྒྱས་ལ་ཡུན་རིང་འདེགས་སྐྱོར་ནུས་པ་ཐོན་པའི་འཐབ་ཇུས་ཐོན་ལས་སྤྱི་འདོམས་ཇུས་འགོད་ཡག་པོ་བཅས་བྱས་ཏེ། གཙོ་གནད་མངོན་གསལ་དོད་པ་དང་། ཚན་རིག་དང་མཐུན་པའི་བཀོད་སྒྲིག ཕྱོགས་བསྡུས་ཇུས་འདོན། གནད་སྨིན་ནུས་འདོན། ཞན་ཆ་གསབ་པ། འཇུར་མིག་སེལ་བ་བཅས་བྱས་ནས་ལེགས་ཆའི་ཐོན་ལས་འཕེལ་རྒྱས་བཏང་སྟེ་དབུལ་སྒྲོལ་ཡོང་བ་བྱེད་དགོས། ཐོན་ལས་འཕེལ་རྒྱས་དང་མང་ཚོགས་དབུལ་པོ་དབར་གྱི་དབུལ་སྒྲོལ་ཕྱུག་འགྱུར་གྱི་འབྲེལ་བའི་ལམ་སྲོལ་འཛུགས་རྒྱུར་འཚོལ་ཞིབ་ཧུར་ཐག་བྱས་ནས་ངལ་རྩོལ་ནུས་ཤུགས་ཡོད་པའི་ཁྱིམ་ཚང་གིས་ཐོན་ལས་རོགས་སྐྱོར་དང་ལས་ཞུགས་གཞན་སྒྱུར་སོགས་ཀྱི་བྱེད་ཐབས་བརྒྱུད་དབུལ་སྒྲོལ་ཡོང་རྒྱུར་ཁྲིད་སྟོན་བྱེད་དགོས་ལ། ས་ཞིང་དང་རྩྭ་ར་འདེབས་འཛུགས་བྱ་རྒྱུ་ཉམས་མྱོང་ཡོད་པའི་དུད་ཚང་ཆེ་མོར་གཅིག་སྡུད་འོས་འཚམ་ཡོང་བ་བྱས་ནས་གཞི་ཁྱོན་གཉེར་སྐྱོང་དང་ལེགས་བསྡུས་འཕེལ་རྒྱས་ཡོང་བར་སྐུལ་འདེད་གཏོང་དགོས། དབུལ་སྐྱོར་དེ་བློ་སྐྱོར་རིག་སྐྱོར་དང་ཟུང་འབྲེལ་བྱ་རྒྱུ་མཐའ་འཁྱོངས་བྱས་ནས། འཕྲལ་སྐྱོབ་དཀའ་སེལ་དང་ནང་སྐྱེད་དབུལ་སྒྲོལ་ཟུང་འབྲེལ་དང་མྱུར་འགྲུབ་རྣམ་གྲངས་འཕེལ་རྒྱས་དང་ཁྱད་ལྡན་ཐོན་ལས་སྐྱེད་སྲིང་བྱ་རྒྱུ་ཟུང་འབྲེལ་བྱས་ཏེ་གཞན་རྟེན་རང་རྟེན་དུ་འགྱུར་བ་བྱས་ནས་རྒྱུན་མཐུད་ངང་དབུལ་སྒྲོལ་བརྟན་པོ་ཡོང་བ་བྱེད་དགོས།
ཀྲུང་དབྱང་གི་ཐུགས་ཁུར་དང་། རྒྱལ་ཡོངས་ཀྱི་རོགས་སྐྱོར། དཀའ་སྤྱད་འབད་འཐབ། རང་སྟོབས་རང་སྤེལ་བཅས་ཀྱི་འབྲེལ་བ་ཐག་གཅོད་ཡག་པོ་བྱེད་པ་དང་། ཀྲུང་དབྱང་ཁེ་ལས་ཀྱིས་བོད་དུ་ཡོད་པའི་ཐོན་ཁུངས་གསར་སྤེལ་དང་ས་གནས་དེ་གའི་ཞིང་འབྲོག་པའི་འབབ་འཕར་དབར་གྱི་འབྲེལ་བ་ཐག་གཅོད་ཡག་པོ་བྱས་ནས། སྦྲེལ་མཐུད་མཐུན་སྦྱོར་ལ་ཤུགས་སྣོན་རྒྱག་པ་དང་ཤར་ནུབ་རྒྱུད་ཀྱི་དབུལ་སྐྱོར་མཉམ་ལས་ལག་ལེན་གཏིང་ཟབ་བསྟར་ཏེ། བོད་སྐྱོར་མ་དངུལ་དེ་བས་མང་བ་བརྩོན་ལེན་བྱས་ནས་དབུལ་སྒྲོལ་འགག་སྒྲོལ་ལ་སྤྱོད་དགོས། ས་ཁུལ་དབུལ་པོའི་གོམས་སྲོལ་བསྒྱུར་བའི་ལས་དོན་ལ་ཤུགས་སྣོན་རྒྱག་པ་དང་མང་ཚོགས་དབུལ་པོས་ཆོས་ལུགས་ལ་དཔྱོད་ཤེས་ཀྱི་ལྟ་སྟངས་འཛིན་རྒྱུར་སློབ་གསོ་ཁྲིད་སྟོན་བྱས་ཏེ་ལས་ལ་བརྩོན་པའི་ལག་ཟུང་ལ་བརྟེན་ནས་དབུལ་པོའི་གནས་བབ་ལ་འགྱུར་ལྡོག་གཏོང་ཐུབ་པ་དང་དེང་གི་བདེ་སྐྱིད་ལྡན་པའི་འཚོ་བ་སྐྱེལ་ཐུབ་པ་བྱེད་དགོས། དཔྱད་ཞིབ་ཀྱི་ལྟ་སྐུལ་ནན་ཤོས་ལག་བསྟར་བྱས་ནས་དབུལ་སྒྲོལ་དུས་ཚོད་ལུགས་མཐུན་ངང་གཏན་ཁེལ་དང་དབུལ་སྐྱོར་ཁྱབ་ཁོངས་ཀྱི་རུལ་སུངས་དང་སྤྱོད་ཚུལ་གྱི་གནད་དོན་ཆེད་དོན་བཅོས་སྒྲིག་ཡག་པོ་བྱས་ཏེ་དབུལ་སྒྲོལ་འགག་སྒྲོལ་གྱི་གྲུབ་འབྲས་ལ་ལོ་རྒྱུས་དང་ལག་ལེན་གྱིས་ཞིབ་དཔྱད་ཐུབ་པ་བྱེད་དགོས། དབུལ་སྐྱོར་ལས་བྱེད་པའི་དཔུང་ཁག་འཛུགས་སྐྱོང་ལ་ཤུགས་སྣོན་བརྒྱབ་ནས། འཇོན་ཐང་ཆེ་བའི་ལས་བྱེད་པ་འདེམས་པ་དང་ལས་སྒོ་གསོ་སྦྱོང་ལ་ཤུགས་སྣོན་བརྒྱབ་སྟེ་ལྕག་སྐུལ་བྱེད་ཕྱོགས་ཤིག་ཆགས་པ་བྱས་ནས་དབུལ་སྐྱོར་ལས་བྱེད་པའི་ལས་སྒོའི་འཇོན་ཐང་དང་ལས་ཀའི་ཆུ་ཚད་རྒྱུན་ཆད་མེད་པར་མཐོ་རུ་གཏོང་དགོས། སློབ་གསོ་ཁྲིད་སྟོན་ལ་ཤུགས་སྣོན་བརྒྱབ་ནས་དབུལ་སྒྲོལ་འགག་སྒྲོལ་ལས་དོན་སྤེལ་རིང་མི་རིགས་ཁག་གི་མང་ཚོགས་ཀྱི“མོས་སེམས་ལྔ”རྒྱུན་ཆད་མེད་པར་ཆེ་རུ་འགྲོ་ཐབས་བྱས་ནས་བརྟན་ལྷིང་ཐད་རང་འགུལ་ཡོང་བའི་རྨང་གཞི་སྔར་བས་བརྟན་དུ་གཏོང་དགོས།
ཚོགས་འདུའི་ཐོག་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་ནོར་དཔལ་ཨུ་ལྷན་གྱི་ཚོགས་འདུ་ཐེངས་དང་པོའི་ཐོག་གནང་བའི་གསུང་བཤད་གལ་ཆེན་གྱི་དགོངས་དོན་གྱིས“འགག་སྒྲོལ་དམག་འཐབ་ཆེན་པོ་གསུམ”ཡག་པོ་རྒྱག་པའི་བསམ་ཕྱོགས་དང་བྱེད་ཐབས་སྔར་བས་ཁ་གསལ་བཏོན་ཡོད་པ་དང་། འཐབ་ཇུས་དང་སྤྱི་ཡོངས་ཀྱི་མཐོ་ཚད་ཀྱི་ཐོག་ནས་ང་ཚོར་འགག་སྒྲོལ་དམག་འཐབ་ཡག་པོ་རྒྱག་དགོས་པའི་ཐད་ཁ་ཕྱོགས་གསལ་སྟོན་གནང་ཡོད་པ་དེ་ཐོག་ནས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་དཔལ་འབྱོར་ལས་དོན་ལ་གཅིག་གྱུར་འགོ་ཁྲིད་གནང་ལུགས་གསལ་པོར་མཚོན་ཐུབ་ལ། འཕེལ་རྒྱས་ཀྱི་འདུ་ཤེས་གསར་པ་ལག་བསྟར་དང་། “འགག་སྒྲོལ་དམག་འཐབ་ཆེན་པོ་གསུམ”ཡག་པོ་རྒྱག་པ། དཔལ་འབྱོར་སྤུས་ཚད་ལེགས་པོའི་སྒོ་ནས་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་བཅས་ལ་ཚད་མཐོའི་མཐོང་ཆེན་གནང་ལུགས་ཀྱང་མཚོན་ཐུབ།
ཚོགས་འདུའི་ཐོག་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་གི་ཕྱོགས་ཡོངས་ནས་སྒྱུར་བཅོས་ཟབ་གཏོང་ཨུ་ཡོན་ལྷན་ཁང་གི་ཚོགས་འདུ་ཐེངས་དང་པོའི་ཐོག་གི་གསུང་བཤད་གལ་ཆེན་ནང་ཕྱོགས་ཡོངས་ནས་སྒྱུར་བཅོས་ཟབ་གཏོང་ལ་འཕྲད་པའི་དུས་བབ་དང་ལས་འགན་ལ་དབྱེ་ཞིབ་གཏིང་ཟབ་གནང་བ་དང་། ཕྱོགས་ཡོངས་ནས་སྒྱུར་བཅོས་ཟབ་གཏོང་ལས་དོན་གྱི་གཙོ་གནད་ཁ་གསལ་བཏོན་གནང་བ། སྒྱུར་བཅོས་བྱེད་མཚམས་མི་འཇོག་པར་སྒྱུར་བཅོས་མཐར་ཕྱིན་པ་བྱ་རྒྱུའི་དུང་བརྡ་དྲག་པོ་གཏོང་གནང་སྟེ། ང་ཚོར་ལས་ཁུངས་སྒྱུར་བཅོས་ཟབ་གཏོང་གི་ལས་དོན་དང་ཟུང་འབྲེལ་དམ་ཟབ་བྱས་ནས་ཁྱབ་ཁོངས་ཁག་གི་སྒྱུར་བཅོས་ལས་དོན་ལ་སྐུལ་འདེད་གཏོང་བར་རྩ་བའི་གཞི་འཛིན་ས་མཁོ་འདོན་གནང་ཡོད་པ་རེད།
ཚོགས་འདུའི་ཐོག་ད་དུང་དོན་ཚན་གཞན་དག་ལ་ཞིབ་འཇུག་གནང་བ་རེད།


c: text/html

text:
རྩོམ་པ་པོ་རྒྱ་ཕྱུག་བསོད་ནམས་ཚེ་བརྟན།
ཉེ་ཆར་ཁོ་བོར་མཁས་དབང་རྒྱ་གྲོལ་གྱི༼སྐྱབས་འགྲོ་བྲན་གཡོག་གི་འདུ་ཤེས་ཡིན་ནམ༽ཞེས་པའི་དྲི་བ་དང་དྲིས་ལན་ཉིས་ཆར་དུ་བཀོད་པའི་གསུང་རྩོམ་དེ་ཐེངས་གཅིག་ཀློག་པའི་སྐལ་བ་དང་ལྡན་པར།སྔར་མཐོང་ཐོས་སུ་མ་གྱུར་བའི་གསུང་དུ་མ་དང་ཕྲད་པས།དངོས་གནས་ཤིང་ཁ་ཤོག་ལྕེ་ཅན་དེ་དག་དང་མཁས་པའི་རྣམ་དཔྱོད་ཀྱི་བར་ཐག་འདི་ཨང་སྙམ་པའི་སྨོན་སེམས་ཤིག་ཚོད་མེད་དུ་ཤོར་སོང་། རྩོམ་ཡིག་འདིའི་འཕྲོ་ཀློག » »
2,797 total views, no views today
༢༠༡༥ ཟླ༦པའི་ ཚེས༧ཉིན། ཀྲུང་གོའི་ལོ་རྒྱུས་སྙན་རྩོམ་རིང་མོའི་དངོས་བྲིས་གློག་བརྙན་ཐོག་མ《ཞང་ཞུང》 ཞེས་པའི་གཙོ་འདོན་མི་སྣའི་གསར་འགྱུར་ཁྱབ་སྤེལ་ཚོགས་འདུ་དེ་པེ་ཅིང་ཀྲུང་དབྱང་བརྙན་འཕྲིན་ཁང་མའེ་ཏའེ་ཡཱ་ལྟེ་གནས་སུ་བསྡུས། རིག་གནས་པུའུ་དང་དྲིལ་སྒྲོག་པུའུ་ཡི་འགོ་ཁྲིད་ལས་གཞན་ད་དུང་། རྒྱལ་སྤྱིའི་མིང་དུ་གྲགས་པའི་བོད་རིག་པའི་ཆེད་མཁས་པ་སྟེ་ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་ཚེ་རིང་ཐར་དང་། ཐུབ་བསྟན་ཕུན་ཚོགས། ངག་དབང་རྒྱ་མཚོ། ཐོགས་མེད། དེ་མིན་བརྙན་འཕྲིན་ཁང《གོང་མ་ཁང་ཞི》ཡི་སྤྱིའི་འཁྲབ་ཁྲིད་པ་ལིན་ཧོང་སོགས་ཐེངས་འདིའི་གྲོས་ཚོགས་སུ་ཞུགས་ལ། ཚང་མས་ལྟ་ཚུལ་དང་འདོད་བློ་ལྷུག་པོར་བརྗོད་དེ་དངོས་བྲིས་གློག་བརྙན《ཞང་ཞུང》 ཕབ་བསྐྲུན་བྱེད་པར་རྨང་ལེགས་པོ་བཏིངས། རྩོམ་ཡིག་འདིའི་འཕྲོ་ཀློག » »
2,282 total views, no views today
༢༠༡༥ལོའི་ཟླ༦ཚེས༢༦ནས༢༩བར་ཉིན་བཞིའི་རིང་ལ་ཀྲུང་དབྱང་མི་རིགས་སློབ་གྲྭ་ཆེན་ མོའི་བོད་རིག་པའི་སློབ་གླིང་དང་། ལྷོ་ནུབ་མི་རིགས་སློབ་གྲྭ་ཆེན་མོ། སི་ཁྲོན་ཞིང་ཆེན་མི་རིགས་ཞིབ་འཇུག་ཁང་། སི་ཁྲོན་ཞིང་ཆེན་རྒྱ་བོད་རིག་གནས་མཉམ་སྤེལ་གཞུང་ལས་ཁང་། ཆུ་ཆེན་རྫོང་མི་དམངས་སྲིད་གཞུང་བཅས་ཀྱིས་མཉམ་སྒྲུབ་བྱས་ཤིང་། སི་ཁྲོན་ཞིང་ཆེན་རྔ་བ་ཁུལ་ཆུ་ཆེན་རྫོང་མི་དམངས་སྲིད་གཞུང་གིས་གཙོ་སྒྲུབ་ བྱས་པའི་རྒྱལ་ཡོངས་རང་བཞིན་གྱི་༸ཀྲུང་གོའི་ཆུ་ཆེན་ཞང་ཞུང་བོན་གྱི་ཤེས་རིག་ གི་རིག་གཞུང་བགྲོས་གླེང་ཚོགས་འདུ༸དེ་རྒྱལ་རོང་ཆུ་ཆེན་རྫོང་དུ་གཟབ་རྒྱས་ངང་ འཚོགས། རྩོམ་ཡིག་འདིའི་འཕྲོ་ཀློག » »
2,291 total views, no views today
ལྷན་རྒྱས་རྣམ་པ་སྐུ་ཁམས་བཟང་། ཀྲུང་དབྱང་མི་རིགས་ལས་དོན་ཚོགས་འདུ་དང་རྒྱལ་སྲིད་སྤྱི་ཁྱབ་ཁང་གི་ཐེངས་དྲུག་པའི་རྒྱལ་ཡོངས་མི་རིགས་མཐུན་སྒྲིལ་ཡར་ཐོན་ཡོང་བའི་གཟེངས་བསྟོད་ཚོགས་ཆེན་གྱིས་བསྟན་དོན། མི་རིགས་ཀྱི་རིག་གནས་ཤུགས་ཆེན་པོས་རྒྱུད་འཛིན་དང་དར་སྤེལ་དུ་བཏང་སྟེ་མི་རིགས་ས་ཁུལ་གྱི་འཕེལ་རྒྱས་ཐད་ལ་བསམ་པའི་སྒུལ་ཤུགས་ཆེན་པོ་ཞིག་མཁོ་སྤྲོད་དང་། མི་རིགས་ཀྱི་སྲོལ་རྒྱུན་རིག་གནས་དར་སྤེལ་དང་སྲུང་སྐྱོབ་བྱ་ཆེད། རྩོམ་ཡིག་འདིའི་འཕྲོ་ཀློག » »
2,521 total views, no views today
ཕྱི་ལོ་ ༢༠༡༥ ཟླ་བ་ ༦ ཚེས་ ༩ ཉིན་ཝཱཎ་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་གི་དགེ་རྒན་དོལ་པོ་དགེ་བཤེས་ཕུན་ཚོགས་ཉི་མ་ལགས་ཀྱིས་༧གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བཞི་པའི་སྟེང་ལ་ཆེད་དུ་དཔྱད་གཏམ་གནང་བའི་ཞང་ཞུང་གི་ཤེས་རིག་ལོ་རྒྱུས་སྐོར་གྱི་ནང་དོན་གནད་བསྡུས། རྩོམ་ཡིག་འདིའི་འཕྲོ་ཀློག » »
1,519 total views, no views today
༢༠༡༥ལོའི་ཟླ༡པོའི་ཚེས༢༤ནསཚེས༢༥ཉིན་གཉིས་ཀྱི་རིང་། སྐབས་དང་པོའི་ལྷ་སའི་ཞང་ཞུང་རིག་གནས་རིག་གཞུང་དཔྱད་གླེང་ཚོགས་འདུ་དེ་གནས་ མཆོག་ལྷ་ས་རུ་འཚོགས་པ་དང་། ཐེངས་འདིའི་ཚོགས་འདུར་བོད་རང་སྐྱོང་ཁུལ་གྱི་ཏང་ཨུ་རྒྱུན་ཨུ་དང་། ལྷ་ས་གྲོང་ཁྱེར་གྱི་ཧྲུའུ་ཅི་ཆིས་དགྲ་ལྷ་དང་། ལྷ་ས་གྲོང་ཁྱེར་དྲིལ་བསྒྲགས་པུའུ་ཡི་པུའུ་ཀྲང་དགྲ་འདུལ་སོགས་འགོ་ཁྲིད་རྣམ་པས་ཞང་ཞུང་རིག་གནས་ལ་མཐོང་ཆེན་དང་རྒྱབ་སྐྱོར་ཆེན་པོ་གནང་བའི་ཐུགས་ཁུར་འོག་འཚོགས་ཐུབ་པ་ཞིག་རེད། ཐེངས་འདིའི་ཚོགས་འདུར་པེ་ཅིང་དང་། མཚོ་སྔོན། རྩོམ་ཡིག་འདིའི་འཕྲོ་ཀློག » »
1,301 total views, no views today
ནང་དོན་གནད་བསྡུས། ཏུང་ཧོན་ཡིག་རྙིང་ལས་བོན་ཞེས་པའི་ཐ་སྙད་མང་དུ་བྱུང་སྟེ། དེ་དག་ཆོས་ལུགས་ཆོ་གའམ་རིམ་གྲོ་ལ་འཇུག་པར་མ་ཟད། ཆོ་ག་དེ་སྤེལ་བའི་གང་ཟག་བོན་པོ་ལའང་འཇུག གཞན་ཡང་ཏུང་ཧོང་ཡིག་རྙིང་དུ་བོན་དང་བོད་གཉིས་བརྗེ་སྤོར་བྱེད་པའི་སྲོལ་ཡོད་པ་དང༌། བཤད་པའམ་འདོན་པའི་དོན་སྟོན་པས་མིང་གཅིག་དོན་དུ་མ་ལ་འཇུག ཏུང་ཧོན་ཡིག་ཆ་ལས་སྲིད་པའི་རྒྱུད་ཀྱི་བོན་ལ་གཏོགས་པའི་བོན་སྒོ་ཆེན་པོ་ཞིག་བསྟན་ཡོད། བོན་གྱི་རིག་གནས་འདི་བོད་ཀྱི་དམངས་སྲོལ་དང་ཆོས་ལུགས། གཏམ་རྒྱུད་དང་འབྲེལ་བ་དམ་པས་བོད་ཀྱི་གཞི་རྩའི་རིག་གནས་དང༌། བོད་ཀྱི་རིག་གནས་ཀྱི་གྲུབ་ཆ་གལ་ཆེན་ཞིག་ཏུ་གྱུར་ཡོད།
བརྡ་ཆད་གཙོ་བོ། བོན་དང་བོན་པོ། ཏུང་ཧོན་ཡིག་རྙིང༌། གོ་དོན་མཐའ་དཔྱོད། རྩོམ་ཡིག་འདིའི་འཕྲོ་ཀློག » »
1,636 total views, no views today
བོད་གངས་ཅན་གྱི་རིག་གནས་རྩ་བ་བོད་རང་གི་ཡི་གེ་ཡིན། ཡི་གེ་དེ་དུས་ནམ་ཞིག་བྱུང་། བཟོ་མཁན་སུ་ཡིན། འཕེལ་རྒྱས་ཇི་ལྟར་བྱུང་བ་སོགས་བྲི་ན། གཟུ་བོའི་བློ་ཡིས་ཡང་དག་པར་དཔྱད་དགོས་པ་ལས་ཆོས་ལུགས་གྲུབ་མཐའ་གང་ལ་དགའ་ཞིང་དད་པ་རྒྱུ་མཚན་དུ་བྱས་ནས། དེའི་ཕྱོགས་བཟུང་སྟེ་ཆགས་སྡང་གི་གཏམ་ཁ་ནས་ཐོན་ཚད་དུ་སྨྲ་བ་མི་ལེགས། མི་རིགས་རང་གི་ཡི་གེའི་ཁུངས་མི་་་ཤེས་པ་དང་ཤེས་དགོས་ན་རྩོད་པ་ཅན་དུ་གྱུར་ན་ཆེས་མི་ལེགས། གྲུབ་མཐའི་ཕྱོགས་ཞེན་ཧ་ཅང་ཆེ་དྲགས་ན་མི་རིགས་རང་གི་ལོ་རྒྱུས་ལ་ཞིབ་འཇུག་ཡང་དག་པར་བྱེད་མི་ནུས། སྔར་གྱི་ལོ་རྒྱུས་དུ་མར་བསམ་གཞིག་བྱས་ནའང་རང་རང་གི་ཆོས་ལུགས་དར་རྒྱས་སུ་གཏོང་བའི་ཐབས་ཁོ་ནར་དམིགས་ནས་ལོ་རྒྱུས་འཁྱོག་པོར་བྲིས། རྩོམ་ཡིག་འདིའི་འཕྲོ་ཀློག » »
1,827 total views, no views today
རྒྱལ་མོ་རོང་ནི་བོད་ཤར་ཕྱོགས་ཀྱི་རོང་ཆེན་དག་གི་སུམ་དང་ཆུ་ཆེན་རྣམས་ཀྱི་འགྲམ་དུ་ཆགས་པའི་ཡུལ་གྲུ་ཆེན་པོ་ཞིག་ལ་ཟེར་ཞིང་། རོང་གིས་བཅད་ཅིང་ཡུལ་གྱིས་བསྐལ་པའི་ས་རྒྱུས་ཀྱི་རྒྱུ་མཚན་དེ་ལ་བརྟེན་ནས། ཡུལ་གྲུ་དེའི་རིག་གནས་ལ་གཞན་དང་མ་མཚུངས་པའི་ཁྱད་ཆོས་མང་པོ་བགྲང་རྒྱུ་ཡོད། ཐོག་མར་ཡུལ་གྲུ་དེའི་མི་རྒྱུད་འབྱུང་ཁུངས་ལ་བལྟས་ན། ཡུལ་དེར་ས་སྐྱེས་རྡོ་སྐྱེས་ཀྱི་བོད་པ་ཡ་ཐོག་ནས་འཚོ་བཞིན་ཡོད་པ་བོད་རྒྱ་ཡིག་ཚང་མ་ཟད། དེ་ལས་ཤར་ཕྱོགས་ནས་བརྙེད་པའི་སི་ཁྲོན་སན་ཞིན་དོས་དང་ཅིན་ཧྲ་གནའ་ཤུལ་ལས་ཀྱང་གསལ་ཁ་ཐོན་ཡོད། རྩོམ་ཡིག་འདིའི་འཕྲོ་ཀློག » »
3,059 total views, no views today
དེང་སང་མཁས་བླུན་མང་པོ་ཞིག་ནས་ཞང་ཞུང་སྐད་ལ་སངས་རྒྱས་ཞེས་པའི་ཚིག་མེད་པ་དང་དེ་དུས་རབས་བརྒྱད་པར་གསར་བཟོ་བྱས་པར་བཤད་མཁན་འགའ་ཤས་སྣང་བས། དེ་ནི་བཤད་མཁན་རང་ཉིད་ལ་མཐོང་རྒྱ་དང་ཐོས་རྒྱ་ཆུང་བའི་དབང་གིས་མ་རྟོགས་པ་ཡིན་པ་ལས་བོན་པོའི་གཞུང་ལུགས་རྣམས་སུ་དེ་མེད་པ་མ་ཡིན་ཏེ། མ་རྒྱུད་སངས་རྒྱས་རྒྱུད་གསུམ་ལས་ཆེས་གསལ་བའོ། དེ་ཡང་གཞི་ཡེ་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་ཐ་ཙན་མ་ཏྲ་ཤེ་རྐྱ་ཉི་རི་ཀུ་ཤུ་ཧ་སངས་གྱིན་ཏན་ཏྲ། བོད་སྐད་དུ། གསང་ཆེན་མཐར་ཐུག་མ་རྒྱུད་ཐུགས་རྗེ་ཉི་མ། གཞི་ཡེ་སངས་རྒྱས་པའི་རྒྱུད། ཅེས་དང་། ལམ་མངོན་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་པྲ་ཏོག་ཐ་ཙོན་ཡ་པྲ་ཤེ་རྐྱ་ཉི་རི་སཾ་རྒྱུ་ད་སངས་གྱིན་ཏན་ཏྲ། བོད་སྐད་དུ། གསང་མཆོག་མཐར་ཐུག་མ་རྒྱུད་ཐུགས་རྗེ་ཉི་མ། ལམ་མངོན་སངས་རྒྱས་པའི་རྒྱུད། ཅེས་དང་། འབྲས་བུ་རྫོགས་སངས་རྒྱས་པའི་རྒྱུད་ལས། ཞང་ཞུང་སྐད་དུ། རྩོམ་ཡིག་འདིའི་འཕྲོ་ཀློག » »
1,795 total views, no views today

robotstxt: allowed

filter: keep


text:
༄༅།།བོད་ལྗོངས་ཀྱི་རིག་ནུས་ཅན་གྱི་ཏང་འཛུགས་སྐྱོང་གི་ལས་སྟེགས་ཐོག་མ་དྲ་བར་ཞུགས་པ།
གསར་འགྱུར་སྤེལ་དུས། (2018ལོའི་ཟླ་ 07ཚེས་03ཉིན། 14:41) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཉིན་ཤས་གོང་། ལྷ་ས་ཁྲེང་ཀོན་ཆུས་ཀྱིས་རིག་ནུས་ཅན་གྱི་ཏང་འཛུགས་སྐྱོང་གི་ལས་སྟེགས་དངོས་སུ་བཏོད་པ་དེ་ཐོག་ནས་བོད་ཀྱིས་དྲ་སྦྲེལ་ལག་རྩལ་དང་ཆ་འཕྲིན་ཅན་གྱི་བྱ་ཐབས་སྤྱད་ནས་ཏང་འཛུགས་སྐྱོང་གི་ལས་དོན་སྤེལ་བའི་ལས་སྟེགས་ཐོག་མ་དྲ་བར་ཞུགས་པ་མཚོན་པ་དང་། ལས་སྟེགས་དེས“དྲ་ཐོག་དང་དྲ་ཕྱིའི”ཐབས་ལམ་གཉིས་བརྒྱུད་ནས“འབྱོར་ཐོ་གཉིས་འགོད་པ་དང་། ཞབས་འདེགས་གཉིས་ཞུ་བའི”རྣམ་པ་བཟང་པོ་ཆགས་རྒྱུར་སྐུལ་འདེད་བཏང་ཡོད་པ་རེད།
ངོ་སྤྲོད་བྱས་པར་གཞིགས་ན། ལས་སྟེགས་དེས་བཅའ་སྡོད་ཁུལ་གྱི་རིམ་པ་ཁག་དང་ཚན་པ་ཁག་གི་སྤེལ་རེས་འབྲེལ་གཏུག་ལ་ཤུགས་སྣོན་བརྒྱབ་ནས་བཅའ་སྡོད་ཚན་པ་དང་། བསྡུར་གྲངས་ངེས་ཅན་ཡོད་པའི་ཏང་ཡོན་ལས་བྱེད་པས་སྡེ་ཁུལ་དུ་འབྱོར་ཐོ་བཀོད་ནས་གྲོང་མི་མང་ཚོགས་ལ་ཞབས་འདེགས་ཞུ་གང་ཐུབ་བྱེད་དགོས་པ་དང་འབྲེལ། ཏང་ཡོན་དཀྱུས་མ་ཞིག་གི་མིང་ཐོག་ནས་བཅའ་སྡོད་གྲོང་ཚོ་ཨུ་ལྷན་དུ་བརྗོད་དོན་གཙོ་བོའི་ཏང་གི་ཉིན་མོའི་བྱེད་སྒོར་ཞུགས་རྒྱུ་རེད། དྲ་ཐོག་ཏུ་དུས་བཀག་ལྟར་བྱེད་སྒོའི་ནང་དོན་དང་། མཉམ་སྤྱོད་ཐོན་ཁུངས། ཞབས་ཞུའི་རྣམ་གྲངས། ལས་ཞུགས་ཀྱི་ཆ་འཕྲིན་སོགས་ཡོངས་བསྒྲགས་བྱས་ནས་ཏང་ཡོན་མང་ཚོགས་དེ་བས་མང་བས་ལས་སྟེགས་སྤྱོད་པ་དང་ལས་སྟེགས་གཏོད་རྒྱུའི་ཡིད་དབང་བཀུག་ཐོག“ཚན་པའི་མི”ཆུ་ཚོད་བརྒྱད་ཀྱི་ཕན་ཆད་དུ“སྤྱི་ཚོགས་མིར”བསྒྱུར་རྒྱུར་སྐུལ་འདེད་གཏོང་བ་དང་། དྲ་བའི་ཕྱི་རོལ་དུ“ལས་དོན་ཨུ་ལྷན་ཆེན་པོ”དང“ཀྲི་པུའུ་ཨུ་ལྷན་ཆེན་པོ”ཡི་ནུས་པ་ཧུར་ཐག་འདོན་སྤེལ་བྱས་ནས་ཁོངས་མིའི་ཚན་པ་རྒྱུན་མཐུད་སྒྲིག་འཛུགས་བྱས་ཏེ་མཉམ་འབྲེལ་གྲོས་ཚོགས་འཚོགས་ནས་ཁོངས་གཏོགས་ཁུལ་གྱི་ཕྱོགས་བསྡུས་འཛུགས་སྐྲུན་ལ་མཉམ་དུ་གྲོས་བསྡུར་བྱས་ཐོག“ཐོན་ཁུངས་མཉམ་སྤྱོད་དང་། འཕེལ་རྒྱས་ཀྱི་ཇུས་གཞི་མཉམ་འགོད། ལས་ཀའི་འགན་འཁྲི་མཉམ་འཁུར། བརྟན་ལྷིང་མཉམ་སྲུང”བཅས་ཀྱི་ཏང་འཛུགས་སྐྱོང་གི་ཐུན་མོང་སྒྲིག་གཞི་འཛུགས་རྒྱུར་སྐུལ་འདེད་གཏོང་རྒྱུ་རེད།


text:
༄༅། །ཕྱི་ལོ་ ༢༠༡༨ཟླ་ ༥ ཚེས་ ༡༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཨེ་ཤ་ཡ་དང་ནུབ་ཕྱོགས། ཡུ་རོབ་བཅས་སུ་ཡོད་པའི་རྒྱལ་ཁབ་ ༤༥ ལྷག་ནས་ཕེབས་པའི་མི་གྲངས་ ༡༠༠༠ བརྒལ་བར་བཀའ་སློབ་གསུང་བཤད་དང་དྲི་བར་བཀའ་ལན་སྩལ་ཡོད་པ་རེད།
དེ་ཡང་སྔ་དྲོ་ཆུ་ཚོད་༩།༣༠ ཙམ་ལ་བཞུགས་སྒར་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཆིབས་བསྒྱུར་བསྐྱངས་པ་དང་། དེ་ནས་གསུང་བཤད་ལ་གསན་པར་ཕེབས་པའི་མི་རིགས་འདྲ་མིན་གྱི་མི་མང་ཚོ་ཁག་ཚོ་ཁག་བྱས་ཏེ་སྐུ་པར་ལྷན་སྒྲོན་མཛད། སྐུ་པར་ལྷན་སྒྲོན་གྲུབ་རྗེས་ཐེག་ཆེན་ཆོས་གླིང་གཙུག་ལག་ཁང་དུ་མཆོད་མཇལ་དང་། གསུང་ཆོས་ར་བར་ཞབས་སྟེགས་སུ་བཞུགས་མཚམས་ནམ་རྒྱུན་གསུང་ཆོས་གནང་སྐབས་ཕྱི་རྒྱལ་མི་རིགས་དང་རྒྱ་གར་བ་སོགས་མང་པོ་མཐོང་རྒྱུ་ཡོད་པས་དེ་རིང་ཟུར་དུ་ཅིག་ཐུག་ན་བསམ་པ་ཡིན་ཞེས་སོགས་བཀའ་སློབ་དབུ་འཛུགས་དང་། མགོན་པོ་གང་ཉིད་མཆོག་གི་མཛད་འགན་ཆེན་པོ་གསུམ་གྱི་སྐོར་ལས་བརྩམས་ཏེ། དུས་ཚོད་འདི་ལ་ང་ཚོ་ཞི་བདེར་གནས་ཡོད་ཀྱང་ཡེ་མིན་(Yemen)དང་ཨ་ཧྥེ་རི་ཁ་(Africa)སོགས་ལུང་པ་ཁག་ཅིག་ཏུ་ཕན་ཚུན་གསོད་རེས་བྱེད་པ་སོགས་དམག་འཁྲུག་བྱེད་ཀྱི་ཡོད་པ་དང་། བྱིས་པ་མང་པོ་ལྟོགས་ཤི་ཐེབས་ཏེ་ཧ་ཅང་དཀའ་ངལ་ཆེན་པོའི་ནང་གནས་ཡོད་པའི་སྐོར་དང་། དེ་བཞིན་འཇིག་རྟེན་འདིར་དཀའ་རྙོག་བཟོ་མཁན་འགྲོ་བ་མི་རང་ཉིད་ཡིན་པས་དཀའ་རྙོག་དེ་སེལ་མཁན་ཡང་འགྲོ་བ་མི་རྣམས་ཡིན་དགོས་པ་དང་། འགྲོ་བ་མི་རྣམས་ལ་གཅིག་མཚུངས་ཀྱི་འདུ་ཤེས་འཛིན་དགོས་རྒྱུ་ཧ་ཅང་གལ་ཆེན་ཡིན་པ་སོགས་འགྲོ་བ་མི་ཡོངས་ལ་བདེ་སྐྱིད་བསྐྲུན་ཐབས་སྐོར་ཀྱི་བཀའ་སློབ་ཟབ་རྒྱས་སྩལ་བ་དང་།
དེ་ནས་མགོན་པོ་གང་ཉིད་མཆོག་རྒྱ་གར་རྒྱལ་ཁབ་ནང་བཞུགས་སྟེ་ལོ་ངོ་དྲུག་ཅུ་འཁོར་གྲབས་ཡོད་པ་དང་། རྒྱ་གར་གྱི་ཆོས་ལུགས་མཐུན་འབྲེལ་ལ་འཛམ་གླིང་ཁྱོན་ཡོངས་ནས་མིག་དཔེར་བལྟས་ཏེ་ཆོས་ལུགས་ཕན་ཚུན་འཆམ་མཐུན་ངང་སྡོད་དགོས་པ་སོགས་བཀའ་སློབ་སྩལ་རྗེས་དྲི་བ་དྲིས་ལན་དབུ་འཛུགས་ཀྱིས་རྒྱལ་ཁབ་འདྲ་མིན་ནས་ཕེབས་པའི་ཕོ་མོ་དགུ་ཡི་དྲི་བར་རིམ་པར་བཀའ་ལན་སྩལ་བ་དང་། དེའི་ཁྲོད་དེང་གི་དུས་སུ་ཚན་རིག་གི་ནང་དུ་ཚད་རྡུལ་དངོས་ཁམས་རིག་པ་གསར་དུ་དར་བ་ཡིན་ཡང་། རྒྱ་གར་གྱི་རིག་གཞུང་ནང་དུ་གནའ་སྔ་མོ་ནས་ཚད་རྡུལ་དངོས་ཁམས་རིག་པའི་ལྟ་གྲུབ་ཀྱི་སྒྲོམ་གཞི་དར་ཡོད་པའི་སྐོར་དང་། གཞན་ཡང་། རྒྱ་གར་བ་ཞིག་གིས་ང་ཚོ་རྒྱ་གར་བས་བོད་ལ་རོགས་རམ་ཅི་ལྟར་བྱེད་དགོས་སྐོར་སོགས་བཀའ་འདྲི་ཞུས་པར་དཔལ་ནཱ་ལེནྡྲའི་རིག་གཞུང་ཟབ་མོ་དག་བོད་ཀྱིས་ལོ་ངོ་སྟོང་ཕྲག་རིང་གཅེས་ཉར་གནང་ཡོད་པ་དང་། དེ་ང་ཚོས་རྒྱ་གར་བ་ལ་ཕྱིར་ལེགས་སྐྱེས་སུ་ཕུལ་རྒྱུ་དགའ་བཞིན་སྤྲོ་བཞིན་དང་ལེན་བྱེད་བཞིན་ཡོད། ཁྱེད་རང་ཚོ་རྒྱ་གར་བ་ཚོས་ཀྱང་དེ་ལ་དོ་སྣང་བྱེད་དགོས་པ་དང་། དེང་གི་འཛམ་གླིང་ལ་སེམས་ཁམས་ཀྱི་དཀའ་ངལ་སོགས་རྙོག་དྲ་མང་པོ་ཡོད་པས་ང་ཚོའི་ལེགས་སྐྱེས་འདིས་འཛམ་གླིང་ལའང་ཕན་ཐོགས་ཡོང་ཐུབ་པ་ཞིག་ཡིན། ཞེས་དང་། དེ་ནས་མགོན་པོ་གང་ཉིད་མཆོག་ཚན་རིག་དང་ཐོག་མར་འབྲེལ་བ་ཇི་ལྟར་བྱུང་བའི་སྐོར། ཆོས་ལུགས་དང་མ་འབྲེལ་བའི་སྤྱོད་བཟང་གལ་ཆེན་ཡིན་པའི་སྐོར་སོགས་བཀའ་སློབ་སྩལ་རྗེས་ཉིན་གུང་ཆུ་ཚོད་ ༡༡། ༣༠ ནས་མཛད་རིམ་ལེགས་པར་གྲུབ་སྟེ་བཞུགས་སྒར་ཕོ་བྲང་དུ་ཆིབས་བསྒྱར་བསྐྱངས་ཡོད་པ་བཅས།།


text:
ལྗོངས་ཡོངས་ཀྱི་གོང་འོག་ཚང་མས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱེད་པ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པ་དེ་བཞིན་རྒྱལ་ཡོངས་ཀྱི་ཚོགས་འདུ་གཉིས་ཀྱི་དགོངས་དོན་བཅས་སློབ་སྦྱོང་དང་ལག་བསྟར་གཏིང་ཟབ་བྱས་ནས་དབུལ་སྒྲོལ་འགག་སྒྲོལ་གྱི་དམག་འཐབ་ལ་ནུས་ཤུགས་ཡོད་རྒུས་རྒྱལ་ཁ་ལེན་པ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ། སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་འཛུགས་སྐྲུན་བྱེད་པའི་གལ་ཆེའི་དུས་སུ། ཚེས་13ཉིན་གྱི་སྔ་དྲོ་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ལྗོངས་ཏང་ཨུད་ཀྱི་རིགས་པའི་གཞུང་ལུགས་སློབ་སྦྱོང་ལྟེ་བའི་ཚོགས་ཆུང་གི་སློབ་སྦྱོང་ཚོགས་འདུ་གཙོ་སྐྱོང་གནང་ནས་རྩ་ཁྲིམས་ཆེད་དོན་སློབ་སྦྱོང་བྱས་པ་རེད། ཝུའུ་དབྱིང་ཅེས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ལག་བསྟར་གཏིང་ཟབ་བྱེད་པ་དང་། ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་སྐབས་བཅུ་དགུ་པའི་ཀྲུང་དབྱང་ཆབ་སྲིད་ཅུས་ཀྱི་མཉམ་སྡེབ་སློབ་སྦྱོང་ཐེངས་བཞི་པའི་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གནང་བའི་གསུང་བཤད་གལ་ཆེན་གྱི་དགོངས་དོན་ལག་བསྟར་གཏིང་ཟབ་བྱེད་པ། རྩ་ཁྲིམས་ཀྱི་འདུ་ཤེས་བརྟན་པོ་འཛུགས་པ་བཅས་ཀྱི་སྒོ་ནས་རྩ་ཁྲིམས་ལ་གོང་བཀུར་དང་། རྩ་ཁྲིམས་སློབ་སྦྱོང་། རྩ་ཁྲིམས་ལ་སྲུང་བརྩི། རྩ་ཁྲིམས་བེད་སྤྱོད་བཅས་བྱས་ཏེ་ཁྲིམས་བཞིན་བོད་སྐྱོང་བའི་ལས་ཀའི་རྣམ་པ་གསར་པ་ཟམ་མི་ཆད་པར་གཏོད་དགོས་པའི་ནན་བཤད་གནང་བ་རེད།
བློ་བཟང་རྒྱལ་མཚན་དང་། ཆེ་དགྲ་ལྷ། ཏིང་ཡེ་ཤན། ནོར་བུ་དོན་གྲུབ། བསྟན་ཁོ། ཙེང་དབན་མིང་། ཅང་ཅེ། སྤེན་པ་བཀྲ་ཤིས་སོགས་རང་སྐྱོང་ལྗོངས་ཀྱི་འགོ་ཁྲིད་སློབ་སྦྱོང་ཚོགས་འདུར་ཕེབས་ཡོད་པ་རེད། ཀྲུང་དབྱང་ཏང་གི་སློབ་གྲྭའི་སྲིད་ཁྲིམས་པུའི་རྩ་ཁྲིམས་རིག་པའི་དགེ་རྒན་ཆེ་མོ་བ་འབུམ་རམས་པའི་མཛུབ་ཁྲིད་དགེ་རྒན་ཝང་ཡ་ཆིང་གིས་ཟུར་ཁྲིད་སྙན་ཞུ་གནང་བ་རེད།
སློབ་སྦྱོང་ཚོགས་འདུའི་ཐོག ཝང་ཡ་ཆིན་གྱིས་ལོ་རྒྱུས་ཀྱི་འབྱུང་རིམ་འཕྱུགས་པ་མེད་པར་ཁོང་དུ་ཆུད་པ་དང་རྩ་ཁྲིམས་ཀྱི་ནང་དོན་དང་ནུས་པར་རྒྱས་བཤད་གོ་བདེ་ཤེས་སླ་བ་བྱས་ཏེ་ཀྲུང་གོ་གསར་པའི་རྩ་ཁྲིམས་བཟོ་བའི་ལོ་རྒྱུས་དང་ད་ཆ་ལག་ལེན་བསྟར་བའི་རྩ་ཁྲིམས་བཟོ་བཅོས་ཀྱི་གནས་ཚུལ་ལ་ཕྱོགས་ཡོངས་ནས་གསེད་བཀྲོལ་བྱས་པ་མ་ཟད། ཁྲིམས་བཞིན་རྒྱལ་ཁབ་སྐྱོང་བའི་ལྷུ་ཚིགས་ཁག་ལ་ཕྱོགས་ཡོངས་ནས་སྐུལ་འདེད་བཏང་ནས་རྩ་ཁྲིམས་ལག་བསྟར་བྱ་རྒྱུར་ཤུགས་སྣོན་ཇི་ལྟར་རྒྱག་པར་འགྲེལ་བཤད་ཞིབ་ཕྲའང་བརྒྱབ་ཡོད། སྙན་སྒྲོན་ནང་རིགས་པའི་གཞུང་ལུགས་ཀྱི་ཆུ་ཚད་མཐོ་བ་དང་། ནང་དོན་ཟབ་པ། དོན་དངོས་དང་ཟུང་འབྲེལ་དམ་ཟབ་བཅས་བྱས་ཡོད་པ་དེས་ལྗོངས་ཡོངས་ཀྱི་རིམ་ཁག་འགོ་ཁྲིད་ལས་བྱེད་པར་ད་ཐེངས་རྩ་ཁྲིམས་ལ་བཟོ་བཅོས་བརྒྱབ་པའི་དོན་སྙིང་གལ་ཆེན་དང་བརྗོད་དོན་སྙིང་པོར་གོ་བ་གཏིང་ཟབ་ལེན་པ་དང་འཕྱུགས་པ་མེད་པར་ཁོང་དུ་ཆུད་པ་བྱས་ནས་རྩ་ཁྲིམས་སློབ་སྦྱོང་དྲིལ་བསྒྲགས་དང་ལག་བསྟར་བྱ་རྒྱུར་དམ་འཛིན་ཡག་པོ་བྱས་ཏེ་དུས་རབས་གསར་པར་ཕྱོགས་ཡོངས་ནས་ཁྲིམས་བཞིན་བོད་སྐྱོང་བར་སྐུལ་འདེད་གཏོང་ཆེད་བློ་སྒོ་འབྱེད་པ་དང་ཁྲིད་སྟོན་གྱི་ནུས་པ་གལ་ཆེན་ལྡན་ཡོད་པ་རེད།
ཝུའུ་དབྱིང་ཅེས་སློབ་སྦྱོང་ཚོགས་འདུ་གཙོ་སྐྱོང་གནང་སྐབས། རྩ་ཁྲིམས་ནི་རྒྱལ་ཁབ་ཀྱི་རྩ་བའི་ཁྲིམས་ལུགས་ཡིན་པ་དང་། རྒྱལ་སྐྱོང་བདེ་འཁོད་ཀྱི་སྤྱིའི་རྩ་འཛིན་ཡིན་ལ། ཕྱོགས་ཡོངས་ནས་ཁྲིམས་བཞིན་རྒྱལ་ཁབ་སྐྱོང་བའི་རྩ་བའི་གཞི་འཛིན་སའང་ཡིན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་རྒྱལ་སྲིད་སྐྱོང་བའི་ཁྲོད་ཀྱི་རྩ་ཁྲིམས་ཀྱི་གལ་ཆེའི་གནས་བབ་དང་ནུས་པར་མཐོང་ཆེན་གནང་ནས་ནུས་ལྡན་གྱི་བྱ་ཐབས་རབ་དང་རིམ་པ་སྤྱད་དེ་རྩ་ཁྲིམས་ལག་བསྟར་དང་ལྟ་སྐུལ་བྱ་རྒྱུར་ཤུགས་སྣོན་བརྒྱབ་པ་ལས། སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་ཁྲིམས་བཞིན་རྒྱལ་ཁབ་སྐྱོང་བ་དང་རྩ་ཁྲིམས་བཞིན་རྒྱལ་ཁབ་སྐྱོང་རྒྱུར་མཐོང་ཧ་ཅང་ཆེན་པོ་གནང་ལུགས་གང་ལེགས་མཚོན་ཡོད། ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་གིས་ཆབ་སྲིད་ཀྱི་ཚུགས་གནས་སྔར་བས་བརྟན་དུ་བཏང་སྟེ་བསམ་བློ་དང་བྱ་སྤྱོད་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཐོག་གཅིག་གྱུར་ཏན་ཏིག་ཡོང་བ་དང་། “འདུ་ཤེས་བཞི”སྔར་བས་ཟབ་ཏུགཏོང་བ། “གདེང་ཚོད་བཞི”བརྟན་དུ་གཏོང་བ། “ཐོག་མཐའ་བར་གསུམ་དུ་བྱེད་དགོས་པ་གསུམ”མཐའ་འཁྱོངས་བཅས་བྱས་ནས་རྩ་ཁྲིམས་བཟོ་བཅོས་རྒྱག་པའི་དོན་སྙིང་ཟབ་མོ་དང་དོན་དངོས་ཀྱི་དོན་སྙིང་གལ་ཆེན་ལ་ངོས་འཛིན་གཏིང་ཟབ་བྱས་ཏེ་རྩ་ཁྲིམས་ཀྱི་དགོངས་དོན་དར་སྤེལ་ཏན་ཏིག་གཏོང་བ་དང་། རྩ་ཁྲིམས་སློབ་སྦྱོང་བྱ་རྒྱུར་ཤུགས་སྣོན་རྒྱག་པ། རྩ་ཁྲིམས་ཀྱི་འདུ་ཤེས་ཟབ་ཏུ་གཏོང་བ། རྩ་ཁྲིམས་ཀྱི་དབང་གྲགས་སྲུང་སྐྱོང་བྱེད་པ་བཅས་བྱས་ནས་རྩ་ཁྲིམས་ལ་གོང་བཀུར་དང་། རྩ་ཁྲིམས་སློབ་སྦྱོང་། རྩ་ཁྲིམས་ལ་སྲུང་བརྩི། རྩ་ཁྲིམས་བེད་སྤྱོད་བཅས་བྱ་རྒྱུར་སྣེ་ཁྲིད་བྱེད་དགོས།
གཅིག་ནས་རྩ་ཁྲིམས་ཀྱི་དོན་སྙིང་གལ་ཆེན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱ་རྒྱུར་ངོས་འཛིན་གང་ལེགས་བྱེད་དགོས་ཤིང་། ད་རེས་རྩ་ཁྲིམས་ལ་བཟོ་བཅོས་བརྒྱབ་པ་དེས་ཏང་གི་ཚོགས་ཆེན་བཅུ་དགུ་པའི་ཐོག་གཏན་ལ་འཁེལ་བའི་རིགས་པའི་གཞུང་ལུགས་ཀྱི་ལྟ་ཚུལ་གལ་ཆེན་དང་བྱེད་ཕྱོགས་སྲིད་ཇུས་གལ་ཆེན་རྒྱལ་ཁབ་ཀྱི་རྩ་བའི་ཁྲིམས་ལུགས་ནང་བཅུག་ནས་ལག་ལེན་བྱེད་རིང་ཐོབ་པའི་ཏང་དང་མི་དམངས་ཀྱི་རིགས་པའི་གཞུང་ལུགས་ཀྱི་གསར་གཏོད་དང་། ལག་ལེན་གྱི་གསར་གཏོད། ལམ་ལུགས་ཀྱི་གསར་གཏོད་བཅས་ཀྱི་གྲུབ་འབྲས་གལ་ཆེན་རྩ་ཁྲིམས་ཀྱི་གཏན་འབེབས་ལ་རིམ་སྤོར་བྱུང་བ་ནི། ཏང་གིས་འགོ་ཁྲིད་རྒྱུ་དང་། མི་དམངས་ཀྱིས་རང་ཐག་རང་གཅོད། ཕྱོགས་ཡོངས་ནས་ཁྲིམས་བཞིན་རྒྱལ་ཁབ་སྐྱོང་བ་བཅས་མཐའ་འཁྱོངས་བྱེད་པའི་གསོན་ཉམས་ལྡན་པའི་ལག་ལེན་ཞིག་ཡིན་པ་དེས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་བ་དང་། རྒྱལ་ཁབ་སྐྱོང་བའི་མ་ལག་དང་ནུས་པ་དེང་རབས་ཅན་དུ་འགྱུར་བར་སྐུལ་འདེད་གཏོང་རྒྱུར་ཕན་པ་ཡོད་པ་མ་ཟད། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་རྒྱུར་རྩ་ཁྲིམས་ཀྱི་འགན་ལེན་བརྟན་པོ་ཞིག་ཀྱང་བྱུང་ཡོད། ང་ཚོས་བཟོ་བཅོས་བརྒྱབ་པའི་རྩ་ཁྲིམས་ལ་ངོས་འཛིན་བྱེད་ཟབ་ཏུ་གཏོང་རྒྱུ་ནི་རྩ་ཁྲིམས་སྔར་བས་ལག་བསྟར་ཡག་པོ་བྱེད་པ་དང་དུས་རབས་གསར་པར་རྩ་ཁྲིམས་ལ་བརྟེན་ནས་ཕྱོགས་ཡོངས་ནས་ཁྲིམས་བཞིན་རྒྱལ་ཁབ་སྐྱོང་བར་སྐུལ་འདེད་གཏོང་བ་དང་རྒྱལ་ཁབ་སྐྱོང་བའི་མ་ལག་དང་ནུས་པ་དེང་རབས་ཅན་དུ་འགྱུར་བར་སྐུལ་འདེད་གཏོང་བའི་རྒྱལ་ཁབ་ཀྱི་རྩ་བའི་ཁྲིམས་ཀྱི་ནུས་པ་འདོན་སྤེལ་གང་ལེགས་བྱེད་པའི་ཆེད་དུ་ཡིན་པས་བསམ་བློ་སྔར་བས་གཅིག་གྱུར་དང་ཐུན་མོང་གི་ངོས་འཛིན་སྔར་བས་གཅིག་སྒྲིལ་ཡོང་བ་བྱེད་དགོས་པ་དང་།
གཉིས་ནས་སྲོག་ཤིང་ལ་བློ་བརྟན་འགྱུར་མེད་ངང་སྲུང་སྐྱོང་མཐའ་གཅིག་ཏུ་བྱེད་དགོས་ཤིང་། ད་ཐེངས་རྩ་ཁྲིམས་ལ་བཟོ་བཅོས་བརྒྱབ་པ་དེས་རྒྱལ་ཁབ་ཀྱི་ཆབ་སྲིད་དང་སྤྱི་ཚོགས་ཀྱི་འཚོ་བའི་ཁྲོད་ཀྱི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་མཛུབ་ཁྲིད་གནས་བབ་གཏན་འཁེལ་བྱུང་ཁར་རྩ་ཁྲིམས་ནང་བཀོད་ནས་རྒྱལ་ཁབ་ཀྱི་ཀྲུའུ་ཞིའི་འགན་བཞེད་ཀྱི་འབྲེལ་ཡོད་གཏན་འབེབས་ལ་བཟོ་བཅོས་བརྒྱབ་ཡོད། དེ་ནི་ཏང་དང་རྒྱལ་ཁབ་ཀྱི་འགོ་ཁྲིད་སྒྲིག་གཞི་འཐུས་སྒོ་ཚང་དུ་གཏོང་བའི་ལམ་ལུགས་ཀྱི་ཇུས་འགོད་གལ་ཆེན་ཞིག་ཡིན་ལ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་ལམ་ལུགས་འཐུས་སྒོ་ཚང་དུ་གཏོང་བའི་སྒྱུར་བཅོས་ཀྱི་བྱེད་ཐབས་གལ་ཆེན་ཞིག་ཡིན་པ་མ་ཟད། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་བྱེད་པའི་ཆབ་སྲིད་ཀྱི་བཀོད་སྒྲིག་གལ་ཆེན་ཞིག་ཀྱང་རེད། རྩ་ཁྲིམས་ཀྱི་དབང་གྲགས་སྲུང་སྐྱོང་བྱེད་པའི་བྱ་སྤྱོད་དངོས་ཀྱི་ཐོག་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་ཏང་ཀྲུང་དབྱང་གི་སྲོག་ཤིང་དང་ཏང་ཡོངས་ཀྱི་སྲོག་ཤིང་ཡིན་པའི་གནས་བབ་ལ་སྲུང་སྐྱོང་དང་། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་བྱས་ནས་སྤྱི་ཁྱབ་ཧྲུའུ་ཅི་ཏང་ཀྲུང་དབྱང་གི་སྲོག་ཤིང་དང་ཏང་ཡོངས་ཀྱི་སྲོག་ཤིང་ཡིན་པའི་གནས་བབ་དེ་བོད་ཀྱི་མི་རིགས་ཁག་གི་ལས་བྱེད་པ་དང་མང་ཚོགས་ཀྱི་སེམས་ནང་བརྟན་པོར་འཇགས་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མི་རིགས་ཁག་གི་ལས་བྱེད་པ་དང་མང་ཚོགས་ཀྱི་ཁྲག་རྒྱུན་ནང་འདྲེས་པར་བྱས་ནས་ཏང་ཡོངས་ཀྱི་སྲོག་ཤིང་དང་། དམག་དཔུང་གི་སྤྱི་ཁྱབ་བཀོད་འདོམས་པ། མི་དམངས་ཀྱི་གཙོ་འཛིན་བཅས་ཡིན་པར་གོང་བཀུར་དང་། ཡིད་ཆེས། ལྷག་བསམ་རྣམ་དག སྲུང་སྐྱོང་བཅས་བྱ་རྒྱུ་དེ་མི་རིགས་ཁག་གི་ལས་བྱེད་པ་དང་མང་ཚོགས་ཀྱི་ཆབ་སྲིད་ཀྱི་རང་རྟོགས་དང་། བསམ་བློའི་རང་རྟོགས། བྱ་སྤྱོད་ཀྱི་རང་རྟོགས་བཅས་སུ་འགྱུར་བ་བྱེད་དགོས།
གསུམ་ནས་རྩ་ཁྲིམས་སློབ་སྦྱོང་དང་དྲིལ་བསྒྲགས་བྱ་རྒྱུར་ཤུགས་སྣོན་རྒྱག་དགོས་ཤིང་། བོད་ཀྱི་དོན་དངོས་དང་ཟུང་འབྲེལ་དམ་ཟབ་བྱེད་པ་དང“བདུན་ལྔའི”ཁྲིམས་ལུགས་ཁྱབ་གདལ་གཏོང་བ་དང་ཟུང་འབྲེལ་བྱས་ནས་གཞན་ལས་ལྷག་པའི་འབད་པ་ལྡབ་འགྱུར་བྱེད་པའི་སྙིང་སྟོབས་ཀྱི་ངར་ཤུགས་ལ་བརྟེན་ནས་རྩ་ཁྲིམས་སློབ་སྦྱོང་དང་དྲིལ་བསྒྲགས་ཀྱི་ལས་དོན་ལ་དམ་འཛིན་ཡག་པོ་བྱེད་དགོས། རྩ་ཁྲིམས་སློབ་སྦྱོང་དང་དྲིལ་བསྒྲགས་གཏིང་ཟབ་བྱ་རྒྱུ་དེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་བྱ་རྒྱུ་དང་ཟུང་འབྲེལ་དམ་ཟབ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པ། དེ་བཞིན་རྒྱལ་ཡོངས་ཀྱི་ཚོགས་འདུ་གཉིས་ཀྱི་དགོངས་དོན་སློབ་སྦྱོང་ལག་བསྟར་བྱ་རྒྱུ་དང་ཟུང་འབྲེལ་དམ་ཟབ། སྤྱི་ཁྱབ་ཧྲུའུ་ཅིའི་མཐའ་སྐྱོང་བོད་བརྟན་གྱི་དགོངས་པ་གལ་ཆེན་དང་། མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་བསྐྲུན་དགོས་པའི་མཛུབ་སྟོན་གལ་ཆེན། ལྷུན་རྩེ་རྫོང་ཡུལ་སྨད་ཤང་གི་མང་ཚོགས་ལ་སྤྲིངས་པའི་འཕྲིན་ལན་གྱི་དགོངས་དོན་བཅས་སློབ་སྦྱོང་ལག་བསྟར་བྱ་རྒྱུ་དང་ཟུང་འབྲེལ་དམ་ཟབ། མི་རིགས་ས་ཁོངས་རང་སྐྱོང་བཅའ་ཁྲིམས་སློབ་སྦྱོང་ལག་བསྟར་བྱ་རྒྱུ་དང་ཟུང་འབྲེལ་དམ་ཟབ། ཞི་བས་བཅིངས་འགྲོལ་བཏང་ཚུན་དང་། ལྷག་པར་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བོད་ལ་གནམ་ས་བླ་འོག་ཏུ་འགྱུར་བ་ལྟ་བུའི་འགྱུར་ལྡོག་བྱུང་ཚུལ་དྲིལ་བསྒྲགས་དང་ཟུང་འབྲེལ་དམ་ཟབ་བཅས་བྱས་ནས་བོད་འདི་ཉིད་རྒྱལ་ཡོངས་ཡར་རྒྱས་གོང་འཕེལ་བྱུང་བའི་མཚོན་ཚུལ་ཞིག་དང་ཐོབ་པའི་ལོ་རྒྱུས་རང་བཞིན་གྱི་གྲུབ་འབྲས་དག་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་ལས་བྱུང་བ་ཞིག་ཡིན་པའི་ངོས་འཛིན་བྱེད་ཟབ་ཏུ་གཏོང་དགོས། རིམ་པ་ཁག་གི་སློབ་གྲྭ་དང་། ཏང་གི་སློབ་གྲྭ གསོ་སྦྱོང་ལས་སྟེགས་བཅས་ལ་བརྟེན་ནས་ཁྲིམས་ལུགས་ཁྱབ་གདལ་གཏོང་ཤུགས་དང་དྲིལ་བསྒྲགས་བྱེད་ཤུགས་ཆེ་རུ་བཏང་སྟེ་འགྲེལ་བཤད་གཏིང་ཟབ་རྒྱག་པ་དང་སློབ་སྦྱོང་གི་རྣམ་པ་ཟབ་མོ་བཏོད་དེ་རྩ་ཁྲིམས་ཀྱི་དགོངས་དོན་མི་སེམས་ལ་ཟུག་པར་བྱེད་པ་དང་རྩ་ཁྲིམས་ལ་བརྟེན་ནས་སེམས་ནུས་གཅིག་ཏུ་སྒྲིལ་ཐུབ་པ་བྱེད་དགོས།
བཞི་ནས་རྩ་ཁྲིམས་ལག་བསྟར་དོན་འཁྱོལ་བྱེད་ཤུགས་ཆེ་རུ་གཏོང་དགོས་ཤིང་། རྩ་ཁྲིམས་རྩ་བར་བྱ་རྒྱུ་བྱེད་སྒོའི་ཚད་འཛིན་དུ་བརྩིས་ནས་རྩ་ཁྲིམས་ལག་བསྟར་བྱ་རྒྱུ་དེ་གནས་བབ་གལ་ཆེན་དང་གྲོས་རིམ་གལ་ཆེན་ནང་བཅུག་སྟེ་ཚན་རིག་དང་མཐུན་པའི་ངང་ཁྲིམས་བཟོ་བ་དང་། ནན་ཏན་ངང་ཁྲིམས་ལག་ལེན་བསྟར་བ། དྲང་གཞག་ངང་ཁྲིམས་འཛིན་པ་དང་། ལྷག་དོན་དུ་བོད་ཀྱི་དོན་དངོས་ལ་གཞིས་ཚུགས་ནས་རྩ་ཁྲིམས་ཀྱི་སྒྲོམ་གཞིའི་འོག སྤྱི་ཚོགས་བརྟན་ལྷིང་སྲུང་སྐྱོང་དང་། ཁ་ཕྲལ་ལ་ངོ་རྒོལ། མི་རིགས་མཐུན་སྒྲིལ་ལ་ཤུགས་སྣོན་རྒྱག་པ་སོགས་ཀྱི་བཅའ་ཁྲིམས་དང་ཁྲིམས་སྲོལ་ཞིབ་འཇུག་བྱས་ནས་བཟོ་བ་དང་། གཞི་རིམ་གྱིས་བཅའ་ཁྲིམས་དང་གཏན་འབེབས་བཞིན་འགན་འཁྲི་གཙང་སྒྲུབ་ཀྱི་ནུས་པ་ཆེ་རུ་གཏོང་རྒྱུར་ཤུགས་སྣོན་བརྒྱབ་ནས་རྩ་ཁྲིམས་རང་ལྗོངས་སུ་ལག་བསྟར་ནུས་ལྡན་ཐུབ་པ་དང་དཔལ་འབྱོར་དང་། རིག་གནས། སྤྱི་ཚོགས་སོགས་ཀྱི་སྤྱི་དམངས་ཀྱིས་དབང་ཆ་དོན་འཁྱོལ་ཡོང་བ་བྱས་ཏེ་ཁྲིམས་འཛིན་གྱི་གྱོད་གཞི་ཚང་མའི་ནང་ནས་མི་དམངས་མང་ཚོགས་ཀྱིས་དྲང་གཞག་དྲང་བདེན་ཡོང་བ་ཚོར་ཐུབ་པ་བྱེད་དགོས།


text:
དེ་ཡང་༧སྨན་རིའི་བཤད་སྒྲུབ་སློབ་དཔོན་དགེ་ལེགས་རྒྱ་མཚོ་མཆོག་རྒྱ་གར་རྒྱལ་ས་ལྡི་ལི་ནས་མཁའ་ལམ་བརྒྱུད་ཕྱི་ལོ་༢༠༡༨ཟླ་བ་༥པའི་ཚེས་༡༦ཉིན་ཨུ་རུ་སུའི་རྒྱལ་ས་Moscow ལ་ཕེབས་འབྱོར་བྱུང་བ་དང་། ཚེས་༡༧ནས་༢༤བར་ཨུ་རུ་སུའི་རྒྱལ་ས་རྙིང་པ་Sanket Petersborg དུ་སློབ་མ་ཁག་ཅིག་ལ་བྲུ་རྒྱལ་ཕྱག་ཁྲིད་ལས། ལམ་ཉམས་སུ་ལེན་པ་འོད་གསལ་སྒོམ་པའི་སྐོར་གྱི་དཔེ་ཁྲིད་གནང་བ་དང་ཡི་དམ་དབལ་ཁྱུང་དམར་པོའི་ཚོགས་འཁོར་བསྐོར་བ་དང་ནོར་ལྷ་མཆེད་བརྒྱད་ཀྱི་གཡང་འགུག་སོགས་གནང་། རྩོམ་ཡིག་འདིའི་འཕྲོ་ཀློག » »
1,442 total views, 13 views today
ཞང་ཞུང་རིག་གནས་ནི་ཀྲུང་གོའི་བོད་ལྗོངས་ཀྱི་ས་སྐྱེས་རྡོ་སྐྱེས་ཀྱི་རིག་གནས་རྙིང་བ་དེ་ཡིན་ལ། མཚོ་བོད་མཐོ་སྒང་དུ་འཚོ་སྡོད་བྱས་པའི་མེས་པོ་དག་གི་ཤེས་རབ་ཀྱི་ཉིང་བཅུད་ཀྱང་ཡིན། རིག་གཞུང་འདི་ཡིས་བོད་ལྗོངས་གནའ་བོའི་ལོ་རྒྱུས་རིག་གནས་ཀྱི་“རྩ་བ་” དང་“རྣམ་ཤེས”མཚོན་ཀྱིན་ཡོད་ལ། གངས་ལྗོངས་མཐོ་སྒང་གིས་མིའི་རིགས་ལ་བཞག་པའི་ཆེས་རྩ་ཆེ་བའི་ཤུལ་བཞག་རིག་གནས་ཡིན་ལ་བསམ་པའི་རྒྱུ་ནོར་ཡང་ཡིན། ཉེ་བའི་ལོ་འགའི་རིང་ཞང་ཞུང་རྒྱལ་ཁབ་དང་དེའི་རིག་གནས་སྣང་ཚུལ་སྣ་ཚོགས་ལ་རིམ་བཞིན་ཞིབ་འཇུག་པ་དག་གིས་དོ་ཁུར་བྱ་ཡུལ་དུ་གྱུར་ཅིང་། ཞང་ཞུང་དང་དེའི་རིག་གནས་སྣ་ཚོགས་ལ་ཞིབ་འཇུག་བྱེད་པའི་ལས་རིམ་ཀྱང་སྔར་ལས་ཤུགས་སྣོན་རྒྱག་བཞིན་ཡོད་པ་རེད། རྩོམ་ཡིག་འདིའི་འཕྲོ་ཀློག » »
767 total views, 1 views today
ཟླ ༥བའི་ཚེས ༡༩ཉིན་ནས་ཚེས ༢༧ཉིན་གྱི་བར། ཀན་ལྷོའི་གསར་འགྱུར་ཁང་དང་འབྲུག་ཆུ་རྫོང་གནའ་དཔེ་སྔོག་འདོན་དག་སྒྲིག་དང་རྒྱུད་འཛིན་སྲུང་སྐྱོབ་འགོ་ཁྲིད་ཚན་ཆུང་གི་མི་བརྒྱད་ཀྱིས་གྲུབ་པའི་འབྲུག་ཆུའི་བོན་གྱི་གནའ་དཔེ་རྟོག་ཞིབ་ཚན་ཆུང་གིས་སྔ་གཞུག་ཏུ་འབྲུག་ཆུའི་ཧྥུན་ཏས་དང་སྦྲ་རྫོང་། ཧན་པན། ཆུ་མགོ་ནང་། གོང་སྨད། བོད་ཡུལ་སོགས་ཤང་གྲོང་དུ་ཡང་བསྐྱར་དུ་གནའ་བོའི་བོན་གྱི་དཔེ་རྙིང་འཚོལ་སྒྲིག་བྱེད་པའི་བྱ་བ་སྤེལ། སྡེ་གྲོང་སོ་སོར་ཡང་བསྐྱར་དུ་བཅར་འདྲི་དང་འཚོལ་བསྡུ་ཞིབ་ཕྲ་བྱེད་པའི་བརྒྱུད་རིམ་ཁྲོད་མཐའ་འཁོབ་ལུང་ཁུག་གི་བོད་སྡེ་བཞི་རུ་བསྡོམས་པས་བོན་གྱི་དཔེ་རྙིང་པོད ༡༦དང་ཤོག་ལྡེབ ༤༦༤༨མཆོད་ཆས ༢༠གསར་དུ་རྙེད། རྩོམ་ཡིག་འདིའི་འཕྲོ་ཀློག » »
462 total views, 1 views today
༄༅། །ཆོས་བརྒྱུད་རིས་མེད་ངོས་འཛིན་སྟངས་དང་ལྟ་བའི་རྣམ་གཞག་རིག་འཛིན་བླ་མའི་ཞལ་ལུང་བཞུགས།།
ཕན་བདེ་ཐུགས་བསྐྱེད་བཞད་པའི་གེ་སར་རྩེར།།
ལེགས་བཤད་ཟིལ་མངར་གཏམས་པའི་ཐུབ་དབང་རྗེ།།
གང་གི་རྨད་བྱུང་ལམ་བཟང་བསྟན་པའི་ཤུལ།།
གཤེགས་ཤིང་རྗེས་སུ་གཤེགས་བཅས་སྲིད་ན་རྒྱལ།།
ཐོག་མེད་སྲིད་པའི་མ་རིག་མུན་ཀློང་དུ།།
སྡུག་བསྔལ་ཆུ་བོ་བཞི་ཡིས་འཁྱེར་བའི་འགྲོ།
ཐུགས་བརྩེ་ཕྱག་གིས་སྐྱོབ་ལ་གཅིག་དཔའ་བ།།
རིས་མེད་བཤེས་གཉེན་ཚོགས་ལ་གུས་པས་འདུད།།
ཅེས་མཆོད་པར་བརྗོད་པའི་ཚིག་གིས་མདུན་བསུས་ཏེ། དེ་རིང་གཡུང་དྲུང་བོན་གྱི་ཆོས་སྡེ་ཆེན་པོ་དཔལ་གཤེན་བསྟན་སྨན་རི་གླིང་འདིར། རིས་སུ་མ་ཆད་པའི་མཁས་པ་རྣམས་གདན་གཅིག་ཏུ་འཛོམས་ནས་མདོ་སྔགས་ཀྱི་ལྟ་གྲུབ་སྐོར་བགྲོ་གླེང་གི་སྒོ་འཕར་ཡངས་པོར་ཕྱེ་བའི་སྐལ་བཟང་གི་དུས་སུ། དམན་པ་བདག་ནི་སྔ་འགྱུར་རྙིང་མའི་གྲལ་མཐར་བསྙེགས་པ་ཙམ་ལས་དཔེ་ཆ་གཏིང་ཚུགས་པ་ཤེས་མཁན་ཞིག་མིན་ལ། ལྷག་པར་དུ་ལོ་ལྔ་ཙམ་གྱི་རིང་གཟུགས་ཁམས་བདེ་མིན་སོགས་ཀྱི་རྐྱེན་པས་དཔེ་ཆ་གཏན་ནས་ལྟ་ཀློག་ཐུབ་མ་སོང་བས་ཁྱེད་རྣམས་ཀྱི་ཐུགས་བཞེད་སྐོང་ཐུབ་པའི་ལེགས་བཤད་གང་ཡང་མེད་པས་ཐོག་མ་ནས་བཟོད་གསོལ་ཞུ་རྒྱུ་ཡིན། རྩོམ་ཡིག་འདིའི་འཕྲོ་ཀློག » »
1,335 total views, 6 views today
གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བདུན་པ།
17th Seminar on Yungdrung Bon
(23th – 25th May 2018)
ཚོགས་ཡུལ། གཡུང་དྲུང་བོན་གྱི་དཔེ་མཛོད་ཁང་།
Venue:- Tibetan Yungdrung Bon Library
ཉིན་དང་པོའི་མཛད་རིམ་རེའུ་མིག
རྩོམ་ཡིག་འདིའི་འཕྲོ་ཀློག » »
1,028 total views, 2 views today
མཁྱེན་གསལ་བཞིན་ཕྱི་ལོ་ ༢༠༡༨ ཕྱི་ཟླ་ ༡ པོའི་ཚེས་༡ སྟེ་གཟའ་སྐར་འཕྲོད་སྦྱོར་ཀུན་ནས་བཟང་བའི་ཉིན་མཆོག་གསུམ་ཡེ་ཤེས་ཀྱི་སྤྱན་དང་ལྡན་པའི་བོན་སྐྱོང་སྡེ་དྲུག་གཙོས་པའི་ རྩོམ་ཡིག་འདིའི་འཕྲོ་ཀློག » »
571 total views, 6 views today
མཁྱེན་གསལ་བཞིན་ཕྱི་ལོ་༢༠༡༨ ཕྱི་ཟླ ༩ ཕྱི་ཚེས་ ༣ དང་ ༤ བོད་ཟླ་བདུན་པའི་ཚེས་ ༢༣ དང་ ༢༤ བཅས་ཉིན་གཉིས་རིང་འདི་ག་གཡུང་དྲུང་བོན་གྱི་༸གདན་ས་ཆེན་མོ་དཔལ་ རྩོམ་ཡིག་འདིའི་འཕྲོ་ཀློག » »
386 total views, 2 views today
༄༅། །ཇི་ལྟར་དགའ་ལྡན་ཕོ་བྲང་ཡིག་ཚང་བརྒྱུད་སྙན་འབུལ་གྱིས་བཀའ་འཁྲོལ་སྔོན་སྩལ་ལྟར་ཕྱི་ལོ་ ༢༠༡༨ ཟླ་ ༤ ཚེས་ ༦ ཉིན་གྱི་སྔ་དྲོ་ཆུ་ཚོད་ ༡༠།༤༥ རྩོམ་ཡིག་འདིའི་འཕྲོ་ཀློག » »
1,406 total views, 1 views today
༧སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་ནས་༧གསང་གསུམ་བོན་གྱི་མཛོད་འཛིན་ཡོངས་ཀྱི་དགེ་བའི་བཤེས་གཉེན་ཆེན་མོ་༧སྐྱབས་རྗེ་ཡོངས་འཛིན་རིན་པོ་ཆེ་ལ་ལྷ་དར་སྲིད་དུ་རིང་པ་དང་ཞུ་རྟེན་འབྲི་སྨྱུག་བཅས་ཕུལ་ནས་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་བཞི་པ་རིན་པོ་ཆེ་མཆོག་ལ་ཞབས་བརྟན་གསོལ་འདེབས་དགོས་བསྐུལ་བཞིན། རྩོམ་ཡིག་འདིའི་འཕྲོ་ཀློག » »
1,258 total views, 2 views today
༧རྒྱལ་བ་གཤེན་གྱི་འབྱུང་ལྡན་ ༣༠༡ བོད་ས་ཁྱི་ལོའི་ཟླ་བ་ ༠༢ ཚེས་ ༠༥ རེས་གཟའ་ཕུར་བུ་སྐུའི་བླ་གཟའ་ཉིན་ཏེ། ཕྱི་ལོ་ ༢༠༡༨ ཟླ་བ་ ༠༣ ཚེས་ ༢༢ ཉིན། བལ་ཡུལ་༧དཔལ་ཁྲི་བརྟན་ནོར་བུ་རྩེ་ལ་༧སྐྱབས་རྗེ་༧རྒྱལ་བ་སྨན་རིའི་མཁན་སློབ་རྣམ་གཉིས་ཀྱི་དགོངས་དོན་གཞིར་བཟུང་ཐོག རྩོམ་ཡིག་འདིའི་འཕྲོ་ཀློག » »
3,161 total views, 1 views today


text: རྒྱལ་མཁན་པོ་གྲགས་པ་རྒྱལ་མཚན་གྱི་གསུང་འབུམ། པར་སྐྲུན་ཁང་། ཀྲུང་གོའི་མི་རིགས་དཔེ་སྐྲུན་ཁང་། གཙོ་སྒྲིག་པ། སངས་རྒྱས་མཁར། ཀན་སུའུ་དགེ་འོས་སློབ་ཆེན་གྱི་དགེ་རྒན་ཆེན་མོ། གསུང་འབུམ་གྱི་པར་གཞིའི་མ་ཕྱི། 《རྒྱལ་མཁན་པོ་གྲགས་པ་རྒྱལ་མཚན་གྱི་གསུང་འབུམ》པོད་དྲུག་གི་མ་ཡིག་ནི། ཀུན་མཁྱེན་འཇམ་དབྱངས་བཞད་པའི་གདན་ས་བླ་བྲང་བཀྲ་ཤིས་འཁྱིལ་གྱི་ཤིང་དཔར་ཡིན་ཞིང་། འདིའི་དཔར་ཤིང་རིག་གསར་སྐབས་ཆག་འཇིག་མ་བྱུང་བར་རང་ཅག་གི་བགོ་སྐལ་དུ་ཐོབ་པ་ད་ལྟ་བླ་བྲང་དགོན་པའི་དཔར་ཁང་ཆེན་མོར་བཞུགས། དེ་ལ་པར་བའི་གསུང་འབུམ་ལེགས་སྒྲིག་གི་རྩ་འཛིན་མ་ཡིག་ནི་རྨ་ཆུ་རྫོང་ཚ་གན་བེ་ཤིང་དགོན་གྱི་རྟེན་གྲས་ལ་བཞུགས། གསུང་འབུམ་གྱི་ནང་དོན་བསྡུས་བཤད། རྒྱལ་མཁན་པོ་གྲགས་པ་རྒྱལ་མཚན་གྱི་གསུང་རྩོམ་ལ་སྤྱོད་འཇུག་དང་མདོ་སྡེ་རྒྱན་གྱི་འགྲེལ་བ་སོགས་གཞུང་འགྲེལ་གྱི་སྐོར་དང་། འདུལ་བ་ལུང་སྡེ་བཞིའི་དཀའ་གནད་ཡོངས་སུ་རྫོགས་པར་བསྡུས་པ་དང་། འདུལ་བའི་དཀའ་གནས་རྣམ་པར་དཔྱད་པ་སོགས་འདུལ་བའི་གཞུང་བཤད་ཀྱི་སྐོར། འཇིགས་བྱེད་ཀྱི་བསྐྱེད་རིམ་དང་རྒྱུད་སྡེ་བཞིའི་ལྷའི་བསྙེན་པ་བྱེད་ཚུལ་སོགས་ཉམས་ལེན་གྱི་སྐོར། སྟོན་པ་མཉམ་མེད་ཐུབ་པའི་དབང་བོའི་མཛད་པ་བཅུ་གཉིས་མདོར་བསྡུས་ཏེ་བརྗོད་པ་མུ་ཏིག་ཕྲེང་བ་དང་། མཉམ་མེད་ཤཱཀྱའི་རྒྱལ་བོ་དང་འཛམ་གླིང་མཛེས་བྱེད་རྒྱན་དྲུག་མཆོག་གཉིས་ཀྱི་རྟོགས་པ་བརྗོད་པ་ལྷའི་དཔག་བསམ་ལྗོན་ཤིང་སོགས་རྟོགས་བརྗོད་ཀྱི་སྐོར། རྗེ་བཙུན་བླ་མ་དཀོན་མཆོག་བསྟན་པའི་སྒྲོན་མེ་དཔལ་བཟང་བོའི་གསང་བའི་རྣམ་པར་ཐར་བ་ནོར་བུའི་དོ་ཤལ་སོགས་རྣམ་ཐར་གྱི་སྐོར། གསེར་ཁང་ཆེན་མོ་རྟེན་དང་བརྟེན་པར་བཅས་པའི་དཀར་ཆག་བྱང་ཆེན་ཐར་ལམ་བགྲོད་པའི་ཐེམ་སྐས་སོགས་དཀར་ཆག་གི་སྐོར། བསྟོད་ཚོགས་དངོས་གྲུབ་འགུགས་པའི་ལྕགས་ཀྱུ་དང་རི་བོ་རྩེ་ལྔའི་གནས་བསྟོད་དོན་ལྡན་ཚངས་པའི་སྒྲ་དབྱངས་སོགས་སྙན་རྩོམ་གྱི་སྐོར། ཆབ་ཤོག་མཐོ་རིས་དཔལ་མོའི་རྣ་རྒྱན་ཨུཏྤལ་ཕྲེང་མཛེས་སོགས་འཕྲིན་ཡིག་གི་སྐོར། སློབ་གཉེར་གྱི་འདུན་མ་སྐུལ་བའི་མགུར་ཚིག་གནད་བསྡུས་སོགས་མགུར་མའི་སྐོར། བླ་མའི་རྣལ་འབྱོར་དངོས་གྲུབ་ཀུན་འབྱུང་སོགས་བྱིན་རླབས་མྱུར་འཇུག་གི་སྐོར། རྗེ་བཙུན་མི་ལའི་གསོལ་འདེབས་གྲུབ་དབང་དགྱེས་པའི་མཆོད་སྤྲིན་སོགས་གསོལ་འདེབས་ཀྱི་སྐོར་བཞུགས་ཡོད་པ་མ་ཟད། ད་དུང་སྒྲུབ་ཐབས་དང་བསང་ཡིག སྨོན་བྱང་དང་ཚིག་བཀྲ། ཟིན་བྲིས་དང་དྲིས་ལན་སོགས་རིགས་དབྱེ་བསམ་གྱིས་མི་ཁྱབ་པའི་ཆོས་ཚན་ཤིན་ཏུ་མང་པོ་བཞུགས་པས། གཞུང་ཆེན་མོའི་གནད་འདུས་ཤིང་ལུང་རྒྱུན་གྱིས་ཕྱུག་པ། ཁྲིད་ཀྱི་རིམ་པ་ཚང་ཞིང་མན་ངག་གིས་བརྒྱན་པ། གདུལ་བྱའི་བློ་དང་འཚམས་ལ་དགོས་མཁོས་མ་བཏང་བ་སྟེ། དགེ་ཚོགས་ཡོན་ཏན་གྱིས་ཀུན་ནས་གཏམས་པའི་གསུང་རྩོམ་ཇི་སྙེད་ཁྲིགས་ཆགས་སུ་བསྡེབས་པ་ལ་བསྡོམས་པས་པོད་དྲུག་བཞུགས་པ་དང་། གཞན་ཡང་། གསུང་འབུམ་འདིར་བསྟོད་ཚོགས་ཀྱིས་གཙོས་པའི་སྙན་རྩོམ་སྐོར་ཤིན་ཏུ་མང་པོ་འབྱུང་བས། བརྗོད་བྱ་སྐབས་ཐོག་དེའི་སྐྱེས་ཆེན་དམ་པ་རྣམས་ཀྱི་ཡོན་ཏན་ལ་འབྲེལ་བས་ལོ་རྒྱུས་ཀྱི་ཆ་དང་ལྡན་པའི་ཐོག་ཏུ། རྩོམ་རྩལ་གོ་སླ་བ་གཞིར་བྱས་ཀྱིས་བྲིས་པས་ཁ་གསལ་ཞིང་། སྒྱུ་རྩལ་མེ་ལོང་ལུགས་ཀྱི་མཚོན་ཐབས་ལ་བྱས་པས་ཤིན་ཏུ་སྙན་ལ། དགོས་པ་ཞུ་མཁན་གྱི་བློ་ཚོད་དང་བསྟུན་པས་ཡུལ་མཆོག་དམན་བར་གསུམ་ལ་འཚམས་པ་སྟེ། བརྗོད་བྱ་ཐུན་མོང་བའི་རིགས་ཅན་གང་ཞིག་མཚོན་ཐབས་ཀྱི་སྒྱུ་རྩལ་ཐུན་མོང་མ་ཡིན་པས་དཀྱུས་སུ་བླངས་པ་སོགས་ཀྱིས་ཤིན་ཏུ་སྙན་པོར་བྱུང་ཡོད་པ་དང་། ད་དུང་ཚིགས་བཅད་ཀྱི་ལམ་ནས་བྲིས་པའི་རྣམ་ཐར་དང་བསླབ་བྱ། ཆབ་ཤོག མགུར་མ། སྨོན་ཚིག་སོགས་ཇི་སྙེད་བཞུགས་པ་རྣམས་ཀྱང་། ཚིག་དོན་གཉིས་ཀྱི་སྡེབ་སྦྱོར་གྱི་ཆ་ནས་སྙན་ངག་གི་ཉམས་ཀྱིས་ཕྱུག་ཅིང་། བསྟན་དོན་གྱི་ཆ་ནས་ལྷག་བསམ་གྱི་མདངས་ཀྱིས་བཟུང་བས་སྙན་ངག་པའི་མཚན་སྙན་ལྷུར་བཞེས་ཡོད་པ་མངོན་གསལ་དོད་པོར་བྱུང་འདུགདེའི་ཕྱིར་ང་ཚོས་ཁོང་གི་གསུང་འབུམ་ལས་སྙན་རྩོམ་དང་ཐུན་མོང་ཤེས་བྱའི་སྐོར་ལོགས་སུ་ཕྱེ་ནས། 《རྒྱལ་མཁན་པོ་གྲགས་པ་རྒྱལ་མཚན་གྱི་སྙན་རྩོམ་ཕྱོགས་བསྒྲིགས》ཞེས་པ་ཟུར་དུ་དཔེ་སྐྲུན་གནང་ཡོད། རྒྱལ་མཁན་པོ་གྲགས་པ་རྒྱལ་མཚན་གྱི་རྣམ་ཐར་མདོར་བསྡུས། རྒྱལ་མཁན་པོ་གྲགས་པ་རྒྱལ་མཚན(སྤྱི་ལོ༡༧༦༢-༡༨༣༧)(མདོ་སྨད་ལྷོ་རྒྱུད་ཀྱི་འབོ་རའི་རྒྱ་སྒར་ཐང་ཞེས་པར་འཁྲུངས)ནི་ཀུན་མཁྱེན་འཇིགས་མེད་དབང་བོ་ཚང་གིས་འབྲས་སྤུངས་བླ་མ་སངས་རྒྱས་རྡོ་རྗེའི་སྤྲུལ་སྐུར་བླུས་ནས་སྐུ་མདུན་དུ་བསྐྱངས་ཤིང་། དབུས་ཀྱི་གདན་ས་ཁག་ལ་ཐོས་བསམ་འཚོལ་བའི་སློབ་གཉེར་དུ་མངགས་པས་སྦྱང་བ་རྡོ་རུས་ཐུག་པར་གནང་། རིག་པ་རྩེར་སོན་གྱིས་སྙན་པའི་གྲགས་པ་རྒྱས་པར་བསྟུན་ཆོས་འཁོར་རྒྱལ་གྱི་མཁན་པོར་བསྐོས། དེ་གར་འཆད་ཉན་བསྐྱངས་མུས་སུ་ལོ་ངོ་དུ་མར་གདན་བཞུགས་གནང་། མཁན་པོའི་ལས་ཁུར་རྫོགས་རྗེས་དབུས་ཀྱི་གདན་ས་ཁག་འགྲིམས་ནས། འཆད་ཉན་གྱིས་གཙོས་པའི་དབང་ལུང་རྗེས་གསུམ་གྱི་མན་ངག་ཟབ་མོའི་ཆུ་རྒྱུན་གྲུབ་མཐའ་རིས་མེད་ཀྱི་ངོས་ནས་མནོས། སྐབས་ཐོག་དེ་ག་ཙམ་ལ་ཀུན་མཁྱེན་ཚང་མི་སྣ་ཆེད་མངགས་ཀྱིས་དབུས་ལས་ཁོང་ཉིད་བླ་བྲང་དགོན་པར་གདན་དྲངས། རྒྱལ་མཁན་ཆེན་ཞེས་བརྗོད་དགོས་པའི་མཚན་སྙན་གཡུ་འབྲུག་གི་ང་རོ་འདུ་མང་རྒྱ་མཚོའི་དབུས་སུ་བཀའ་གསུང་དྲོན་མོས་མངོན་པར་བསྒྲགས། དེ་ནས་བཟུང་སྟེ་ཁོང་གི་སྐུ་ཕྲེང་རིམ་བྱོན་གྱི་མཚན་ལ་རྒྱལ་མཁན་ཆེན་ནམ་རྒྱལ་མཁན་པོ་ཚང་ཞེས་དད་ལྡན་སྐྱེས་པོའི་ཚོགས་ཀྱིས་ཡོངས་ཁྱབ་ཏུ་བོས། ཁོང་ཉིད་བླ་མ་སངས་རྒྱས་རྡོ་རྗེའི་ཞལ་ནས་རྩིས་ཏེ་རྒྱལ་མཁན་པོའི་སྐུ་ཕྲེང་གཉིས་པར་འདྲེན། ཚོགས་ཆེན་ཁྲིར་བསྐོས་ཏེ་དགོན་པའི་འགྲིག་གི་རིམ་པ་དང་། བསླབ་ཁྲིམས་སྲུང་ཚུལ། འཆད་ཉན་གནང་སྟངས། ཕྱག་ལེན་འགྲོ་ཚུལ་སོགས་འདུལ་བ་ནང་བཞིན་བཟུང་། དེས་དགོན་པའི་ཆོས་སྲིད་གཉིས་ཀ་ཕྱོགས་ཡོངས་ནས་སྒོ་ཀུན་ལས་འཕེལ་རྒྱས་མངོན་གསལ་བྱུང་། ཁྲིའི་ལོ་གྲངས་གཙང་རྗེས་གདུལ་བྱའི་མོས་པ་ལྟར་མདོ་སྨད་ལྷོ་བྱང་གི་ཡུལ་གྲུ་ཀུན་ལ་ཕེབས་ནས། དབང་ལུང་རྗེས་གསུམ་གྱིས་གདུལ་བྱ་རྟག་འཛིན་ཅན་རྣམས་ཆོས་ཀྱིས་བཀུག་ནས་རྗེས་སུ་བཟུང་། ཁྱད་པར་དུ་རྨ་ཀློང་སྔོན་མོའི་འགྲམ་གྱི་ཉམས་དགའི་གནས་བྱིན་ཅན་དབེན་པའི་རི་ཁྲོད་ག་ལ་བ་དེར་ཆགས་པའི་ཚ་གན་བེ་ཤིང་དགོན་དགའ་ལྡན་རབ་རྒྱས་གླིང་གི་ཁྲིར་ཕེབས་ནས། རྒྱུད་སྡེ་བཞིའི་ཉམས་ལེན་དང་བཀའ་པོད་ལྔའི་འཆད་ཉན་ཡ་མ་བྲལ་བར་བསྐྱངས། དེ་ལྟར་བསྟན་འགྲོར་སྨན་པའི་དོན་རྒྱ་ཆེར་མཛད་པ་སོགས་ཀྱིས་ཡུལ་མདོ་སྨད་ཀྱི་བསྟན་སྲིད་རིག་གནས་དང་བཅས་པའི་ལས་དོན་ལ་ཕྱག་རྗེས་ཤིན་ཏུ་ཆེའོ།


text:
ཟླ་4ཚེས་28ཉིན། རྒྱལ་ཡོངས་བོད་སྐད་བརྡ་ཆད་ཚད་ལྡན་ཅན་ལས་དོན་ཨུ་ཡོན་ལྷན་ཚོགས་ཀྱི་སྐབས་གསུམ་པ་བརྗེ་བ་དང་ཚོགས་ཆེན་བཅོ་བརྒྱད་པ་ཚོགས་ཚུན་ནས་བོད་སྐད་བརྡ་ཆད་གསར་པ་ཁྱབ་བསྒྲགས་ཚོགས་འདུ་པེ་ཅིང་དུ་འཚོགས་པ་རེད།
ཚོགས་འདུའི་ཐོག་ནས"ཞི་ཅིན་ཕིང་དུས་རབས་གསར་པའི་ཀྲུང་གོ་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བསམ་བློ"བཅས་ཀྲུང་གུང་ཚོགས་ཆེན་བཅོ་བརྒྱད་པ་ཚོགས་ཚུན་ནས་བརྡ་ཆད་གསར་པ་1500དང་། ཨུ་ཡོན་41གིས་གྲུབ་པའི་སྐབས་བཞི་བའི་རྒྱལ་ཡོངས་བོད་སྐད་བརྡ་ཆད་ཚད་ལྡན་ཅན་ལས་དོན་ཨུ་ཡོན་ལྷན་ཚོགས་བདམས་ཤིང་། ཀྲུང་གོ་བོད་རིག་པ་ཞིབ་འཇུག་ལྟེ་གནས་ཀྱི་སྤྱི་ཁྱབ་ལས་འཛིན་པ་དགྲ་འདུལ་ཀྲུའུ་རེན་ལ་བསྐོས་པ་རེད།
བོད་རིག་པ་ཞིབ་འཇུག་ལྟེ་གནས་ཀྱི་ཏང་ཙུའུ་ཧྲུའུ་ཅི་ཆི་དབྱིང་གིས། ཀྲུང་གོས་སྔ་ནས་བཟུང་བོད་ཀྱི་སྐད་ཡིག་སློབ་སྦྱོང་དང་བེད་སྤྱོད། འཕེལ་རྒྱས་ལ་མཐོང་ཆེན་བྱེད་བཞིན་ཡོད་པ་དང་། བོད་རིག་པ་ཞིབ་འཇུག་ལྟེ་གནས་ཀྱིས་བོད་ལྗོངས་དང་ཞིང་ཆེན་བཞིའི་བོད་ཁུལ་གྱི་སྐད་ཡིག་ལས་དོན་ནི་བྱ་གཞག་གལ་ཆེན་ཞིག་ལ་བརྩི་བཞིན་ཡོད་ཅིང་། མིག་སྔར། བོད་ལྗོངས་དང་ཞིང་ཆེན་བཞིའི་བོད་ཁུལ་གྱི་དཔལ་འབྱོར་སྤྱི་ཚོགས་འཕེལ་རྒྱས་མགྱོགས་ཤིང་། སྤྱི་ཚོགས་སྐད་ཡིག་འཚོ་བ་ཉིན་རེར་བཞིན་ཕུན་སུམ་ཚོགས་པ། བོད་སྐད་དགོས་མཁོ་ཉིན་རེར་བཞིན་སྣ་མང་དུ་འགྱུར་བ། བོད་སྐད་ཉིན་རེར་བཞིན་འཁྲུག་ཆ་དོད་ཅིང་། བོད་སྐད་བརྡ་ཆད་གསར་པ་ཚད་གཞི་ཅན་བཏོན་པ་ལ་བླང་བྱ་གསར་པ་བཏོན་ཡོད་པ་རེད་ཅེས་བཤད།
ཁོང་གིས། སླད་ཕྱིན་བོད་རིག་པ་ཞིབ་འཇུག་ལྟེ་གནས་ཀྱིས་མུ་མཐུད་ནས་འགོ་ཁྲིད་དེ་རྒྱལ་ཡོངས་བོད་སྐད་བརྡ་ཆད་ཚད་ལྡན་ཅན་ལས་དོན་ཨུ་ཡོན་ལྷན་ཚོགས་ཀྱི་ལས་དོན་ལེགས་པར་བསྒྲུབ་རྒྱུ་དང་། སྐད་ཡིག་འཆར་འགོད་ཡག་པོ། སྐད་ཡིག་སྲིད་ཇུས་དོན་ཐོག་འཁྱོལ་བ། མ་ལག་ཚད་གཞི་ཅན་འཐུས་ཚང་གཏོང་བ། ཤུགས་ཆེན་པོས་བོད་ལྗོངས་དང་ཞིང་ཆེན་བཞིའི་བོད་ཁུལ་གྱི་ཆེད་མཁས་པ་དང་བོད་ཡིག་ལས་དོན་སྒྲུབ་མཁན་ཚོ་དང་སྤེལ་རེས་བྱ་ནས་ལས་དོན་སྐུལ་འདེད་གཏོང་བ། དུས་མཉམ་དུ། བོད་ལྗོངས་དང་ཞིང་ཆེན་བཞིའི་བོད་ཁུལ་གྱི་འབྲེལ་ཡོད་སྡེ་ཁག་སྙོམས་སྒྲིག་བྱེད་པ་ལ། རྣམ་པ་འདྲ་མིན་བེད་སྤྱད་དེ། ཤུགས་ཆེན་པོས་བོད་སྐད་བརྡ་ཆད་གསར་པ་ཚད་ལྡན་ཅན་ཁྱབ་བསྒྲགས། ལས་དོན་ཚད་གཞི་ཅན། སྤྱི་ཚོགས་ཀྱི་ལས་རིགས་སོ་སོའི་བོད་སྐད་བརྡ་ཆད་གསར་པ་ནན་ཏན་ངང་བེད་སྤྱོད་དང་བོད་སྐད་བརྡ་ཆད་གསར་པ་ནོར་བ་དག་དག་བཅོས་བྱ་རྒྱུ་བསྟན་པ་རེད། འབྲེལ་ཡོད་ཆེད་མཁས་པ་100ལྷག་ཚོགས་འདུར་ཞུགས་ཡོད་པ་རེད།
རྩོམ་སྒྲིག་པ། (པདྨ་མཚོ།)


text:
Word ནང་གི་བོད་ཡིག་ཐིག་ཕྲེང་མར་ལྷུང་བ་སོགས་དཀའ་ཁག་ཅིག མཚམས་རེར་སྒེའུ་ཁུང་གསར་པ་བརྗེ་བ་དང་། ཡང་ན་ Word མཉེན་ཆས་གསར་པ་ནང་འཇུག་བྱས་པ་སོགས་ཀྱི་རྐྱེན་གྱིས་ཡིན། དེ་དུས་ཁྱོད་ཀྱིས་ Word ཁ་ཕྱེས་ལ། གཡོན་གྱི་དཀར་ཆག་ལས་མར་ཕྱོགས་ལ་ Word Options ཟེར་བའི་ནང་ལ་སོང་།
དེ་ནས་ Word Options ཟེར་བའི་ནང་ལ་སོང་།
དེ་ནས་སྐད་ཡིག་སྒྲིག་གནས་ Language Settings ཟེར་བ་དེའི་ནང་ལ་སོང་།
དེ་ནས་ Available editing languages ཟེར་བ་དེའི་ནང་ལ་སོང་ནས་བོད་ཡིག་འདེམ་དགོས།
དེ་ནས་ Tibetan (PRC) ཟེར་བའི་བོད་ཡིག་གི་ཡིག་གཟུགས་དེ་ནོན་ལ་ནང་དུ་སྣོན་མ་བྱེད་པ་ Add ཟེར་བ་དེ་ནས་ནོན་ལ་སྐད་ཡིག་སྣོན་མ་བྱོས།
དེ་ནས་བོད་ཡིག་ Tibetan (PRC) (limited support) ཟེར་བ་དེའི་སྟེང་ནོན་ལ་གཤམ་གྱི་ Ok ཟེར་བ་དེ་ནས་ནོན།
དེ་ནས་Ok ནས་ནོན།
དེ་ནས་ཡང་ OK ནས་ནོན་དང་འགྲིག་པ་རེད། དེའི་རྗེས་ངེས་པར་་Word སྒོ་རྒྱབ་ནས་ཅུང་ཙམ་ནས་ཡང་བསྐྱར་ཕྱེས་དང་ཆ་ཚང་འགྲིག་ཡོད།


text:
འདི་ལོ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པའི་འགོ་ཚུགས་ལོ་དང་། རང་རྒྱལ་དུ་སྒྱུར་བཅོས་སྒོ་དབྱེ་བྱས་ནས་ལོ་40འཁོར་བའི་ལོ་ཞིག་ཡིན་ལ་རང་ལྗོངས་ཀྱིས་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་པ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ། “ལོ་ལྔ་ཚན་བཅུ་གསུམ་པའི”འཆར་འགོད་གོང་མཐུད་འོག་འདྲེན་བྱེད་པའི་འགག་རྩའི་ལོ་ཞིག་ཀྱང་ཡིན་པས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ལས་འགན་ཧ་ཅང་ལྕི་པོ་ཡོད། འདི་ལོའི་དཔལ་འབྱོར་ལས་དོན་ཇི་ལྟར་སྒྲུབ་དགོས་སམ་ཞེ་ན། འགག་རྩ་ནི་ཏང་གི་ཚོགས་ཆེན་བཅུ་དགུ་པ་དང་ཀྲུང་དབྱང་གི་དཔལ་འབྱོར་ལས་དོན་ཚོགས་འདུའི་དགོངས་དོན་སྤྱི་འདོམས་སུ་བྱས་ཏེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དཔལ་འབྱོར་དགོངས་པ་ལག་ལེན་མཐའ་གཅིག་ཏུ་བསྟར་བ་དང་། དམིགས་ཚད་དང་གནད་དོན་སྟོན་ཕྱོགས་སུ་འཛིན་རྒྱུ་མཐའ་འཁྱོངས་བྱས་ཏེ་གཅིག་གྱུར་འཆར་འགོད་དང་ཕྱོགས་ཡོངས་ལ་ལྟ་རྟོག་བྱེད་པ་དང་། གཙོ་གནད་མངོན་གསལ་དོད་པ། ཕྱོགས་ཡོངས་ནས་སྐུལ་འདེད་གཏོང་བ་བཅས་བྱེད་དགོས། སྤུས་ཚད་མཐོ་བའི་སྒོ་ནས་འཕེལ་རྒྱས་འགྲོ་རྒྱུར་སྐུལ་འདེད་བརྟན་པོ་གཏོང་བ་དང་། མྱུར་ཚད་ལ་གཞིགས་ནས་དཔལ་འབྱོར་དུས་བབ་ལ་བརྡར་ཤ་གཅོད་པའི་གོམས་གཤིས་སུ་གྱུར་བའི་བསམ་གཞི་ཡོ་བསྲང་བྱེད་པ་དང་། སྤུས་ཚད་འགྱུར་ལྡོག་དང་། ལས་ཕྱོད་འགྱུར་ལྡོག སྒུལ་ཤུགས་འགྱུར་ལྡོག་བཅས་ལ་སྐུལ་འདེད་བཏང་ནས་སྲིད་ཇུས་ཀྱི་གཙོ་གནད་དང་ལས་ཀའི་ཤུགས་རྒྱག་གཞི་སྤུས་ཚད་དེ་བས་མཐོ་བ་དང་། ཕན་འབྲས་དེ་བས་ལྡན་པ། རྒྱུན་མཐུད་འཕེལ་རྒྱས་དེ་བས་ཐུབ་པ་བཅས་སུ་བསྒྱུར་དགོས།
དུས་བབ་གསར་པ་དང་འཚམ་པ་དང་། དམིགས་ཚད་གསར་པར་དམིགས་པ། བཀོད་སྒྲིག་གསར་པ་དོན་འཁྱོལ་བཅས་བྱེད་དགོས། ལྗོངས་ཡོངས་ཀྱི་དཔལ་འབྱོར་ལས་དོན་ཚོགས་འདུས་རང་ལྗོངས་ཀྱི་འཕེལ་ཕྱོགས་ཆེན་པོར་ཚན་རིག་དང་མཐུན་པའི་ངང་བརྡར་ཤ་བཅད་པ་དང་ཁྱད་ཆོས་གནད་ལ་འཁེལ་བའི་ངང་ཁོང་དུ་ཆུད་པ་བྱས་ཏེ་འདི་ལོའི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་ཕྱོགས་བདུན་ཐད་ཀྱི་གཙོ་གནད་ལས་དོན་བཏོན་ཡོད་པ་སྟེ། མ་འཇོག་ནུས་ལྡན་ལ་རྒྱུན་མཐུད་སྐུལ་འདེད་གཏོང་བ་དང་། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་པ། ཁྱད་ལྡན་དང་ལེགས་ཆ་ལྡན་པའི་ཐོན་ལས་འཕེལ་རྒྱས་ནུས་ལྡན་གཏོང་བ། གྲོང་གསེབ་དར་རྒྱས་འཐབ་ཇུས་དང་ས་ཁོངས་མཐུན་སྦྱོར་འཕེལ་རྒྱས་ཀྱི་འཐབ་ཇུས་ལག་ལེན་ཤུཌ་ཆེན་བསྟར་བ། དམངས་འཚོ་འགན་ལེན་དང་ལེཌ་གཏོང་གི་ཆུ་ཚད་མཐོ་རུ་གཏོང་བ།
མཛེས་པའི་བོད་ལྗོངས་འཛུགས་སྐྲུན་བྱེད་པར་སྐུལ་འདེད་མགྱོགས་མྱུར་གཏོང་བ། འཕེལ་རྒྱས་ཀྱི་གསོན་ཤུགས་སྔར་བས་འཕེལ་བ་བྱེད་པ་བཅས་ཡིན།
ཕྱོགས་བདུན་ཐད་ཀྱི་གཙོ་གནད་ལས་དོན་ནང་གསར་གཏོད་སྒུལ་ཤུགས་ཨང་དང་པོར་འགྱུར་བ་དང་། མཐུན་སྦྱོར་ནང་གནས་ཁྱད་ཆོས་སུ་འགྱུར་བ། ལྗང་མདོག་ཡོངས་ཁྱབ་ཀྱི་རྒྱུན་རྣམ་དུ་འགྱུར་བ། སྒོ་དབྱེ་ལྡོག་མེད་ཀྱི་འགྲོ་ལམ་དུ་འགྱུར་བ། མཉམ་སྤྱོད་རྩ་བའི་དམིགས་ཡུལ་དུ་འགྱུར་བ་བཅས་ཀྱི་འཕེལ་རྒྱས་ཀྱི་འདུ་ཤེས་གསར་པ་གཏིང་ཟབ་མངོན་ཡོད་པས་དེ་ནི་སྤུས་ཚད་མཐོ་བའི་འཕེལ་རྒྱས་འགྲོ་རྒྱུར་སྐུལ་འདེད་གཏོང་བའི་ལྡོག་མེད་ཀྱི་བླང་བྱ་ཞིག་རེད། ཕྱོགས་བདུན་ཐད་ཀྱི་གཙོ་གནད་ལས་དོན་ལེགས་པར་བསྒྲུབས་ཚེ་མཆོང་སྐྱོད་ཀྱི་འགག་སྒོར་འགག་རྩའི་གོམ་སྟབས་ཤིག་སྤོས་ནས་སྤུས་ཚད་མཐོ་བའི་འཕེལ་རྒྱས་འགྲོ་བར་སྐུལ་འདེད་གཏོང་རྒྱུར་གྲུབ་འབྲས་གསར་པ་ཐོབ་པ་དང་། འདི་ལོའི་ལྗོངས་ཡོངས་ཀྱི་དཔལ་འབྱོར་ལས་དོན་གྱི“འགག་རྩའི་གནད”ལ་དམ་འཛིན་ཐུབ་པ། འགག་སྒྲོལ་དཀའ་སེལ་དང་དཀའ་ངལ་ཁྱད་བསད་ཀྱིས་མདུན་དུ་སྐྱོད་པའི་ཤུགས་ཆེའི་མཉམ་ཤུགས་ཆགས་ཐུབ།
དཔལ་འབྱོར་ལས་དོན་ནི་ལས་སྣ་མང་བ་དང་མ་ལག་འདུ་འགོད་ཧ་ཅང་ཆེན་པོ་ཞིག་རེད། གཙོ་གནད་མངོན་གསལ་དོད་པ་དང་གནད་སྨིན་ཇུས་འདོན་གྱི་སྒོ་ནས་རང་ལྗོངས་ཀྱི་དཔལ་འབྱོར་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་བར་ངེས་པར་དུ་ཐོག་མཐའ་བར་གསུམ་དུ་བརྟན་ཐོག་ཡར་བརྩོན་དང་། ཡག་ཐོག་ལེགས་བརྩོན། ཞན་ཆ་གསབ་པ་བཅས་ཀྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་དགོས། དེའི་ནང་བརྟན་པོ་ནི་དགོངས་གཞི་གཙོ་བོ་དང་ཁྱོན་ཡོངས་དང་། ཡར་བརྩོན་ནི་ལམ་བུ་དང་ཁ་ཕྱོགས། ལེགས་བརྩོན་ནི་ཚད་གཞི་དང་དམིགས་ཚད། ཞན་ཆ་གསབ་རྒྱུ་ནི་དམ་འཛིན་བྱེད་གཞི་གལ་ཆེན་དང་ཁ་ཚ་དགོས་གཏུགས་ཤིག་བཅས་རེད། ཕྱོགས་ཁ་ཤས་འདི་ནི་རྩོད་སྒྲུབ་ཀྱི་གཅིག་གྱུར་ཞིག་ཡིན་པས་སྤྱི་ཡོངས་ལ་བརྩིས་ནས་ཁོང་དུ་ཆུད་པ་བྱེད་དགོས།
བརྟན་ཐོག་ཡར་བརྩོན་གྱིས་གཙོ་གནད་ལས་དོན་ལ་དམ་འཛིན་ཡག་པོ་བྱེད་པར་སེམས་ཤུགས་གཅིག་སྒྲིལ་གྱིས་གནད་སྨིན་དབུལ་སྒྲོལ་དང་། ཉེན་ཁ་གལ་ཆེན་སྔོན་འགོག་དང་སེལ་བ། སྦགས་བཙོག་འགོག་བཅོས་བཅས་ཀྱི“འགག་སྒྲོལ་དམག་འཐབ་ཆེན་པོ་གསུམ”ཡག་པོ་རྒྱག་དགོས། དེ་ནི་ང་ཚོས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པར་ངེས་པར་དུ་སྒྲུབ་དགོས་པའི“དཀའ་ཚེགས་ཆེ་བའི་ལས་དོན”ཞིག་དང་། ངེས་པར་དུ་ལེགས་སྒྲུབ་བྱེད་དགོས་པའི་ལྡོག་མེད་ཀྱི་ལས་འགན་ཞིག་རེད།
གནད་སྨིན་དབུལ་སྒྲོལ་གྱི་དམག་འཐབ་ཡག་པོ་རྒྱག་པར་དམིགས་བསལ་དཀའ་ངལ་ཡོད་པའི་མང་ཚོགས་ལ་གནད་སྨིན་རོགས་སྐྱོར་བྱེད་པར་དམིགས་ནས་ཤིན་ཏུ་དབུལ་བའི་ས་ཁུལ་དུ་དོ་ཁུར་དང་ལས་དོན་སྤེལ་རྒྱུར་ཤུགས་རྒྱག་དགོས་པ་དང་། ཉེན་ཁ་གལ་ཆེན་སྔོན་འགོག་དང་སེལ་བའི་འགག་སྒྲོལ་དམག་འཐབ་ཡག་པོ་རྒྱག་པར་གཙོ་གནད་ནི་དངུལ་རྩའི་ཉེན་ཁ་སྔོན་འགོག་ཚོད་འཛིན་བྱ་རྒྱུ་དེ་ཡིན་པས་སྤྱི་ཁོག་གི་ཚད་ཤིང་ཚད་གཞི་ཚོད་འཛིན་ནུས་ལྡན་བྱས་ཏེ་དངུལ་རྩའི་ཞབས་ཞུའི་དངོས་ཚན་དཔལ་འབྱོར་གྱི་ནུས་པ་ཆེ་རུ་མངོན་གསལ་དོད་པོ་གཏོང་དགོས་པ། སྦགས་བཙོག་འགོག་བཅོས་ཀྱི་འགག་སྒྲོལ་དམག་འཐབ་ཡག་པོ་རྒྱག་པར་སེམས་ཐག་དེ་བས་ཆེ་བ་གཅོད་པ་དང་བྱ་ཐབས་དེ་བས་ནུས་ལྡན་སྤྱད་དེ་སྦགས་བཙོག་འགོག་བཅོས་བྱེད་ཤུགས་ཆེ་རུ་གཏོང་དགོས་པ་དང་དེའི་གཙོ་གནད་ནི་སྔོ་ཞིང་དྭངས་བའི་ནམ་མཁའ་སྲུང་སྐྱོབ་ཀྱི་དམག་འཐབ་ལ་རྒྱལ་ཁ་ལེན་རྒྱུ་དེ་རེད།


text:
སེང་གཤོང་སྙིང་བྱམས་རྒྱལ། 1976ལོར་མཚོ་སྔོན་རེབ་གོང་སེང་གེ་གཤོང(རྒྱ་ཚང་མ)སྡེ་བར་སྐྱེས། 1998ལོར་ནུབ་བྱང་མི་རིགས་སློབ་ཆེན་བོད་ཀྱི་སྐད་ཡིག་སྡེ་ཁག་ནས་སློབ་མཐར་ཕྱིན། ད་ལྟའི་བར《སྦྲང་ཆར》དང《བོད་ཀྱི་རྩོམ་རིག་སྒྱུ་རྩལ》 《ཟླ་ཟེར》 《མང་ཚོགས་སྒྱུ་རྩལ》 《རྩེར་སྙེག》 《མཚོ་སྔོན་བོད་ཡིག་གསར་འགྱུར》 《རྨ་ལྷོའི་ཚགས་པར》ལ་སོགས་པའི་ཞིང་ཆེན་ཕྱི་ནང་གི་དུས་དེབ་དང་ཚགས་པར་སྟེང་ལྷུག་རྩོམ་གཙོས་པའི་སྙན་རྩོམ་དང་དཔྱད་རྩོམ། བསྒྱུར་རྩོམ་སོགས་བརྒྱ་ལྷག་སྤེལ་བར། བརྩམས་ཆོས་ཁ་ཤས་ཤིག་བོད་ཀྱི་རྩོམ་རིག་དཔེ་ཚོགས་སོགས་སུ་བཀོད་ཅིང་། རྩོམ་རིག་གི་གཟེངས་སྐྱེས་ཀྱང་རེ་གཉིས་ཙམ་རེག་མྱོང་། ད་ལྟ་ཧོ་ནན་རྫོང་མི་རིགས་སྐད་ཡིག་བྱ་བའི་གཞུང་ལས་ཁང་གི་ཀྲུའུ་རེན་གྱི་འགན་ཁུར་ཡོད།
སྟོན་མགོ།
——ཚེ་འདས་ཀྱི་དྲིན་ཆེན་ཕ་ལོ་ཡང་བསྐྱར་དྲན་པ།
སེང་གཤོང་སྙིང་བྱམས་རྒྱལ།
སྟོན་མགོ་སླེབས་སོང་། སེར་ལམ་ལམ་གྱི་དུས་ཚིགས་ཀྱི་པང་ནས་མགོ་བོ་དང་གར་སྨད་དུས། དབང་མེད་དུ་ཤོར་བའི་དངན་པ་རིང་མོ་སྟོན་རླུང་བསིལ་མོའི་ཁུད་ལ་ལྷུང་།
མི་ལོ་བརྒྱད་ཀྱི་སྟོན་མགོ་དེར། ཁྱེད་ཀྱིས་ང་རང་རྐང་རྗེན་དུ་བསྐྱུར་ནས་ཕེབས་སོང་། དུས་ཚིགས་ཀྱི་སྟོན་མགོ་དེས་ཁྱེད་ཀྱི་མི་ཚེའི་སྟོན་མགོ་འགེམས་ཤིང་། ཁྱེད་ཀྱི་མི་ཚེའི་སྟོན་མགོ་དང་འདྲ་བའི་དུས་ཚིགས་ཀྱི་སྟོན་མགོ་སླེབས་ཐེངས་རེར། ཇི་སྲིད་བརྗེད་པར་དཀའ་བའི་ཁྱེད་ཀྱི་ཡོད་ཚད་རེ་རེ་བཞིན་མིག་ལམ་དུ་འཆར་འོངས། སྣང་ཡུལ་ཡོད་ཚད་ཀྱི་ཀློང་ན་སེར་ལམ་ལམ་གྱི་འབྲས་བུའི་ཁུར་གྱིས་དུད་དུས་དེར། མཆི་མའི་ཟུངས་ཀྱིས་དུད་པའི་མགོ་བོ་གཏན་དུ་སྨད་དེ་ཁྱེད་ཁོ་ན་དེ་ལྟར་མ་སྨིན་པར་བཞུད་ཅིང་། དུས་ཚོད་ཀྱིས་གཞར་ཡང་ལྟེབ་མི་ཐུབ་པའི་སྣང་བརྙན་མང་པོ་ང་ཡི་སེམས་ཁོང་དུ་བསྐྱུར་ནས་སོང་།
དུས་ཚིགས་འགྱུར་ལྡོག་གི་ལྷན་སྐྱེས་ཀྱི་བརྩམས་ཆོས་རེ་རེས་ནམ་རྒྱུན་ཁྱེད་ཀྱི་ཟུར་སྣེ་རེ་རེ་མིག་ལམ་དུ་བསྟར་འོངས། དཔྱིད་ཀར། ཆབ་རོམ་གྱི་སྒྲོག་ལས་ཐར་པའི་ལྷུང་ལྷུང་ཆུ་ཕྲན་གྱི་འབབ་སྒྲ་རྣ་ལམ་དུ་སོན་ཐེངས་རེར། ཁྱེད་ཀྱི་ལྷད་མེད་དྭངས་གཙང་གི་བཞད་སྒྲ་སྙན་མོར་འཁྲུལ་བར་བྱེད། དཀར་སེར་དམར་སྔོའི་མེ་ཏོག་གི་འཇའ་ཚོན་རི་ལུང་ཀུན་ལ་རྣམ་པར་བཀྲ་དུས། ཁྱེད་ཀྱི་ཟོལ་མེད་ཡིད་འོང་གི་ཞལ་འཛུམ་དྭངས་མོ་མིག་ལམ་དུ་འཆར་འོངས། ལྷང་ལྷང་འགྱུར་ཁུགས་གསལ་བའི་ཁུ་བྱུག་གི་གྲེ་འགྱུར་ཐོས་འཛིན་གྱི་བཅུད་དུ་སྨིན་དུས། དགའ་སྐྱོ་གདངས་སུ་འཕོས་པའི་ཁྱེད་ཀྱི་གླུ་སྐད་སྙན་མོ་ཡིད་ལ་དྲན། དཔྱིད་རླུང་འཇམ་པོས་རྐང་འཐུང་བྱེ་བའི་ལོ་འདབ་དལ་གྱིས་ཕར་གཡོ་ཚུར་གཡོ་བྱེད་པ་མཐོང་ཚེ། བྱམས་དང་བརྩེ་བའི་སྣུམ་པའི་ཕྱག་ཟུང་གིས་མགོ་བོར་བྱིལ་བྱིལ་གནང་བའི་དྲོད་ཁོལ་དྲན་འོངས། ཉི་འོད་དྲོན་མོས་མ་ཡུམ་ས་གཞི་ཆེན་མོའི་རུམ་ཁོང་དྲོད་ཀྱིས་གསོ་བའི་ངང་ཚུལ་རིག་དུས། ཤ་དྲོད་དང་རྔུལ་ཆུས་གཡང་ཁྱིམ་གྲུ་བཞི་ཐབས་ཀྱིས་བསྐྱངས་པའི་འཇོན་ཐང་མཐོང་ལམ་དུ་འཆར། ད་དུང་། དཔྱིད་ཀྱི་དཔལ་མོ་སྣོད་བཅུད་གཉིས་ཀའི་བསོད་སྐལ་དུ་བྱོན་ཏེ་རང་གཟུགས་ཀྱི་ཉམས་འགྱུར་རེ་རེ་མིག་ལམ་དུ་བསྟར་དུས་ཁྱེད་ཀྱི་སྣང་བརྙན་གསོན་པོ་རེ་རེར་སྒྱུ་འཕྲུལ་གྱིས་ལད་ཟློས་བྱེད་པ་དང་འདྲ་བས། ལན་རེར་དཔྱིད་དཔལ་གྱི་མཚར་སྡུག་གིས་བསམ་གཟས་ནས་བདག་སེམས་ཀྱི་ཟབ་སའི་ན་ཟུག་ཅིག་ལ་ཚ་ཤུར་བསླངས་ནས་དྲན་གསོ་བ་དང་མཚུངས།
དཔྱིད་ཟླ་རིང་མོ་རྫོགས་ནས་དབྱར་ཟླ་མགོ་མར་རེག་དུས། འཇིག་རྟེན་དཀར་ངོགས་སུ་དྲོད་དང་སྐྱིད་ཀྱི་དཔལ་ཡོན་མངོན་པར་རྒྱས་ནའང་། ཁྱེད་ཀྱི་དྲོད་ཁོལ་དང་འཛུམ་མདངས་མྱོང་བའི་སྐལ་བ་ཕྲོགས་པས། ང་ཁོ་ན་སྐྱོ་གདུང་དང་གྲང་སྣང་གི་ཁོང་འདར་ཡང་ཡང་རྒྱག་དགོས་བྱུང་། མ་གཞི་ནས་ཁྱེད་ནི་ངའི་སེམས་ཁོང་གི་དབྱར་གཞུང་དེ་ཡིན་ཞིང་། ཁྱེད་ཀྱི་སྤྱན་ལམ་དུ་ང་ཡང་དབྱར་གཞུང་གི་པང་དུ་བཞད་པའི་ཡིད་འོང་གི་མེ་ཏོག་ཅིག་ཡིན་སྲིད། སྔོ་ལྗང་རྦ་རླབས་གཡོ་བའི་བྱམས་བརྩེའི་གཉོར་སྐྱོང་དང་འཛུམ་མདངས་ནི་ངའི་འཛད་མེད་ཀྱི་ལོངས་སྤྱོད་ཡིན་ལ། དྲོད་འཇམ་ཉི་འོད་ཀྱིས་འཁྱུད་པའི་མཉེས་གཤིན་གྱི་རུམ་ཁོང་ནི་ངའི་རྨི་ལམ་ལ་འཇའ་གུར་ཕུབ་སའི་འགུལ་སླེ་མ་ཡིན་ནམ། ཁྱེད་ཀྱི་སོར་རྩེའི་འདུ་བྱེད་ལས་འཁྲུངས་པའི་བརྩམས་ཆོས་རེ་རེར། དབྱར་གཞུང་གི་མཛེས་ཆོས་མ་ལུས་གཅིག་ཏུ་སྤུངས་པའི་སྣོད་ཀྱི་བཀོད་པ་གསོན་པོར་བཞེངས་ཡོད། དེ་ལྟ་བུའི་བརྩམས་ཆོས་རེ་རེ་འཇིག་རྟེན་དཀར་ངོགས་ཀྱི་གྲུ་ག་ཁ་ཤས་སུ་ཁྱེད་ཀྱི་རྐང་རྗེས་ཀྱི་ཟོལ་དུ་ད་དུང་ཡང་སྲོག་གི་དབང་པོོས་མ་སྟོངས་པར་འཚོ་ཞིང་། བརྩམས་ཆོས་དེ་དག་གིས་ཁྱེད་ཉིད་དབྱར་གཞུང་ལ་བརྩེ་ཞིང་དུངས་པའི་ཚོར་འདུ་དེ་ཚོན་མདངས་ཀྱིས་རྗེན་པར་མཚོན་ཡོད་པས། དབྱར་གཞུང་རེ་རེར་ངས་ཁུ་སིམ་མེར་ཁྱེད་རང་དྲན་པ་ཡང་རྒྱུ་མཚན་མེད་པར་ཚོད་ཚོད་དུ་དྲན་པ་ཞིག་ག་ལ་ཡིན།
ཁྱེད་རང་བཞུད་དེ་མི་ལོ་བརྒྱད་ཙམ་འགོར། མ་བརྟག་སེམས་ཀྱི་འཆར་ཚུལ་ལ་ནམ་ཞིག་ཁང་མིག་འདིའི་སྒོ་གླེགས་ཁྲོག་གེར་ཕྱེ་ནས་བྱམས་བརྩེའི་འཛུམ་ཆུང་ལྷུག་ལྷུག་ཏུ་ཕྱིར་ཐོན་སྲིད་སྙམ་ཡང་། དྲན་པའི་གཞུ་མོ་ནང་དུ་འགུག་དུས་སྙིང་ཁོང་སྔར་ལས་འཁྱག་སིབ་སིབ་ཏུ་འགྱུར་འགྲོ། ལས་དབང་གིས་ནམ་རྒྱུན་འདི་ལྟར་མནར་གཅོད་གཏོང་ན་ཡང་། དྲན་པ་མུ་མེད་ཀྱི་ཞིང་ཁམས་ནས་མནར་གཅོད་ཀྱི་ཁོག་སྡུག་ཡོད་ཚད་བཙན་གྱིས་ཕྱིར་ཁོག་ཏུ་མི་མིད་པའི་རང་དབང་བྲལ། ཤི་བ་ལས་ཀྱང་ཐུ་བའི་ཚེར་གསེང་ནས་རྐང་རྗེན་དུ་ནམ་རྒྱུན་ཁྱེད་ཀྱི་ཡུན་ཐུང་མི་ཚེའི་ཕྲེང་རྡོག་གི་སྣང་བརྙན་རེ་རེ་སེམས་ཀྱིས་བཀླགས་དུས། སྐྱོ་སྡུག་སྨྲེང་གསུམ་གྱི་ཚོར་བ་རེ་རེས་ངུས་ན་མིག་ཆུ་མི་ཡོང་ཞིང་། དྲན་གདུང་ཕངས་གསུམ་གྱི་ཁོག་སྡུག་ལྕི་མོས་སོང་ན་གོམ་པར་ཡང་ལྕི་ཤོར་བས། འུ་ཐུག་ཐབས་ཟད་ཀྱིས་བྱང་དུ་འབབ་པའི་དགུ་ཆུ་སྔོན་མོས་ཁྱེད་ཀྱི་སྐོམ་གདུང་སེལ་བར་བཅོལ་གསོལ་བྱས་ཤིང་། ལྷོ་རུ་བཞུད་པའི་སྤྲིན་ཚོམ་རེ་རེས་ཁྱེད་ཀྱི་ཚ་གདུག་འཇོམས་པར་སྨོན་ལམ་བཏབ། ནུབ་ནས་ལྡང་བའི་རླུང་བུ་རེ་རེས་ཁྱེད་ལ་བདེ་སྣང་སྩོལ་བར་ཞུ་འབུལ་བྱས་ལ། ཤར་ནས་འཕགས་པའི་ཉི་ཟེར་འཇམ་པོས་ཁྱེད་ལ་དྲོད་ཁོལ་སྦྱིན་པར་སྐྱབས་འཇུག་ཞུས། ངོ་མ། སྔོན་བསགས་ལས་འཕྲོ་སྨིན་པའི་རྩེད་མཚར་འདིའི་སྲིབ་ནས་ངའི་མགོ་བོ་ཡར་ལ་འདེགས་དཀའ་བས། གལ་ཏེ་འདི་ཕྱི་གཉིས་ཀྱི་བར་ཐག་དེ་སེང་རས་ཀྱི་ཡོལ་བ་ལྟ་བུ་ཞིག་ཡིན་ན། ངའི་སྨོན་ལམ་གྱི་ཐོང་རྩེ་ནས་རྣམ་ཤེས་ཀྱི་འཛམ་ཞལ་ལན་གཅིག་སྟོན་རོགས་ཀྱེ།
དབྱར་ཟླས་སྟོན་མགོར་རེག་པའི་དུས་མཚམས་དེར། ཕ་ཡུལ་གྱི་ཁོ་ར་ཁོར་ཡུག་ཀུན་ཏུ་གསེར་མདོག་གི་འབྲས་བུ་སྨིན་པའི་སྟ་གོན་དུ་ཞུགས་ནའང་། མི་ཚེའི་སྟོན་མགོར་ཁེལ་བའི་ཁྱེད་ཁོ་ན་སྟོན་གྱི་འབྲས་བུ་བཞིན་སྨིན་སྐལ་མ་བྱུང་ཞིང་། སྟོན་མགོའི་ཉིན་ནག་དེའི་མཆེ་སྡེར་རྣོན་པོས་ཁྱེད་ཁོ་ན་གུ་ཡངས་སུ་མ་བཏང་། བརྩེ་མེད་གདུག་རྩུབ་ཀྱི་སྟོན་མགོ་དེའི་ཞེ་རྩ་ཅི་འདྲའི་གནག་ཨང་། དེ་ནས་བཟུང་ང་ཚོའི་བར་ཐག་འདི་ཕྱི་གཉིས་ཀྱིས་ཕྱེས་པར། ཁྱེད་ཀྱི་འཇིག་རྟེན་དུ་དབྱར་དགུན་སྟོན་དཔྱིད་དང་འགྲོ་རོགས་འདུག་རོགས་ཡོད་མེད་ཙམ་ཡང་སུ་ལ་འདྲི། མཚམས་དེ་ནས་བྱམས་དང་བརྩེ་བས་སྣུམ་པའི་ཨ་ཕ་ཞེས་པའི་མིང་འདི་ངའི་འཚོ་བ་དང་རིང་དུ་གྱེས་ཏེ་དྲན་པའི་སེམས་གཅོང་དུ་གྱུར་ལ། གཞན་གྱི་ངག་ནས་ཐོས་ཐེངས་རེ་ཡང་སྙིང་ལ་དབང་མེད་དུ་ཙག་ཤད་རེ་འདྲེན། ནམ་རྒྱུན་སྡེ་བའི་སྲང་ལམ་ནས་ཁྱེད་ཀྱི་ཆུང་གྲོགས་རེ་དང་འཕྲད་ཚེ། ངའི་མིག་ཀོང་དུ་མཆི་མའི་དོག་པ་འཛུམ་འོང་ཞིང་ཕྱིར་འཁོར་ཏེ་དེར་མིག་སྐྱེལ་ཡུན་རིང་མི་བྱེད་པའི་རང་དབང་བྲལ། དེ་ལྟར་ཁྱེད་ཀྱི་རྩེད་ཡ་དགོད་གྲོགས་དང་ཤ་ཉེ་སྤུན་མཆེད། འགྲོ་ས་འདུག་ས་སོགས་ཡུལ་དུས་རེ་རེ་མིག་ལམ་དུ་མངོན་ཐེངས་རེར། དྲན་པའི་མུ་ལ་དྲན་པ་མཐུད་ནས་ང་རང་རེ་ཞིག་རྣམ་ཤེས་བོར་བའི་ཐོ་ཡོར་བཞིན་མིག་ཅེར་རེ་གང་དེར་ཧད་དེ་ཡུན་རིང་མི་འདུག་ཀ་མེད་འགྱུར། སྐབས་འདིར། ཡང་བསྐྱར་སྟོན་མགོ་ཚུགས་སོང་། འདི་ནི་ཁྱེད་ཉིད་ཕེབས་རྗེས་ཀྱི་སྟོན་མགོ་བརྒྱད་པ་ཡིན་ལ། ཁྱེད་རང་དྲན་ནས་ཉིན་ཞག་རེ་རེ་ཁོག་སྡུག་གིས་བསྐྱལ་བའི་སྟོན་མགོ་བརྒྱད་པའང་ཡིན། དུས་རྒྱུན་དང་འདྲ་བའི་སྟོན་མགོ་འདི་ལའང་། གསེར་མདོག་གི་དུས་ཚིགས་ཀྱི་དྲོད་ཁོལ་མ་མྱངས་པའི་ཁྱེད་ཀྱི་མི་ཚེའི་ན་ཚོད་དྲན་འོངས་ལ། ཐན་སེར་གྱིས་ཁྱེར་བའི་ཁྱེད་ཀྱི་མི་ཚེའི་སྟོན་མགོ་ཡིད་ལ་དྲན་པས་སྟོན་ཀའི་རུམ་ཁར་སེར་ལམ་ལམ་གྱིས་དུད་པའི་འབྲས་བུ་ཡོད་ཚད་ལ་སྨོན་པ་གྲངས་མེད་འཆོར།
ནམ་རྒྱུན་སེར་ལམ་ལམ་གྱི་དུས་ཚིགས་ཀྱི་པང་ནས་མགོ་བོ་དང་གར་སྨད་དུས། དབང་མེད་དུ་ཤོར་བའི་དངན་པ་རིང་མོ་སྟོན་རླུང་བསིལ་མོའི་ཁུད་ལ་ལྷུང་། །
འཕྲིན་སྟེགས། weikangba


text:
པར་རིས་འདི་ནི་སྒོ་བྱང་འགེལ་བའི་མཛད་སྒོའི་ཡུལ་དངོས་རེད།
ཀྲུང་གོའི་བོད་ལྗོངས་དྲ་བའི་འཕྲིན། ཟླ1པོའི་ཚེས3ཉིན། ལྷ་ས་གྲོང་ཁྱེར་མི་དམངས་སྨན་ཁང་གིས“ཨང་རིམ་གསུམ་པའི་ཚད་རིམ་དང་པོ”ཅན་གྱི་ཕྱོགས་བསྡུས་སྨན་ཁང་གི་སྒོ་བྱང་འགེལ་བའི་མཛད་སྒོ་སྤེལ་ཏེ། བོད་རང་སྐྱོང་ལྗོངས་ཀྱི་ས་གནས་རིམ་པའི“ཨང་རིམ་གསུམ་པའི་ཚད་རིམ་དང་པོ”ཅན་གྱི་ཕྱོགས་བསྡུས་སྨན་ཁང་ཐོག་མ་གྱུར་ཏེ། དེས་ལྷ་ས་གྲོང་ཁྱེར་དུ་སྤུས་ཚད་མཐོན་པོ་དང་། ཆུ་ཚད་མཐོ་བ། དེང་རབས་ཅན་གྱི“ཨང་རིམ་གསུམ་པའི་ཚད་རིམ་དང་པོ”ཅན་གྱི་ཕྱོགས་བསྡུས་སྨན་ཁང་ཡོད་པ་མཚོན།
རྒྱུས་ལོན་བྱུང་བ་ལྟར་ན། 2015 ལོའི་ཟླ8 པར། “ཚོགས་སྒྲིག་རྣམ་པའི”བོད་སྐྱོར་ལས་དོན་སྤེལ་བ་ནས་བཟུང་། ལྷ་ས་གྲོང་ཁྱེར་མི་དམངས་སྨན་ཁང་གིས“ཨང་རིམ་གསུམ་པའི་ཚད་རིམ་དང་པོ”གསར་གཏོད་བྱ་རྒྱུ་དམ་འཛིན་བྱས་ཏེ། དམིགས་ཡུལ་མདོ་འདུས་དང་གནད་འཕིགས་ཤུགས་འདོན་བྱས་ཏེ་སྨན་བཅོས་ཞབས་ཞུའི་ནུས་པ་མངོན་གསལ་ཆེ་རུ་བཏང་སྟེ་སྨན་བཅོས་ཀྱི་སྤུས་ཚད་མངོན་གསལ་སྒོས་ཇེ་མཐོར་སོང་ནས་སྨན་ཁང་ལ་གནམ་ས་བླ་འོག་བརྗེ་འདྲའི་རྣམ་པ་རང་བཞིན་གྱི་འགྱུར་ལྡོག་བྱུང་། 2017ལོའི་ཟླ11པའི་ཚེས 10ཉིན། ལྷ་ས་གྲོང་ཁྱེར་མི་དམངས་སྨན་ཁང་ལ“ཨང་རིམ་གསུམ་པའི་ཚད་རིམ་དང་པོའི”ཕྱོགས་བསྡུས་སྨན་ཁང་ཞེས་སུ་གཏན་འཁེལ་བྱུང་བ་དང་། གྲོང་ཁྱེར་ཡོངས་ཀྱི་སྨན་བཅོས་འཕྲོད་བསྟེན་གྱི་ཆ་རྐྱེན་ལེགས་བཅོས་དང་མཐོར་འདེགས་བཏང་སྟེ་ནད་གཞི་ཆེ་རིགས་བྱུང་ཚེ་ཕྱི་ལོག་ཏུ་འགྲོ་མི་དགོས་པར་བོད་རང་སྐྱོང་ལྗོངས་ནང་ཁུལ་ནས་སྨན་བཅོས་བྱེད་ཐུབ་པའི་ཐད་ལ་ལོ་རྒྱུས་རང་བཞིན་ལྡན་པའི་གྲུབ་འབྲས་བླངས་ཤིང་། འདི་ནི་ལྷ་ས་གྲོང་ཁྱེར་སྨན་བཅོས་ཤེས་ལྡན་མི་སྣའི“ཚོགས་སྒྲིག་རྣམ་པའི”བོད་སྐྱོར་ལས་དོན་དོན་འཁྱོལ་ཡོང་བའི་ཐད་བླངས་པའི་གྲུབ་འབྲས་གལ་ཆེན་ཡིན།
པེ་ཅིང་གྲོང་ཁྱེར་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་ཏང་ཨུད་ཀྱི་ཧྲུའུ་ཅི་ཧྥང་ལའེ་ཡིང་གིས་བརྩེ་བ་ལྡན་པའི་ངང“འདི་ནི་བོད་ཀྱི་ལོ་གསར་མ་སླེབས་སྔོན་དུ་ང་ཚོས་བོད་ལྗོངས་མི་དམངས་ལ་ཕུལ་བའི་ལོ་གསར་གྱི་ལེགས་སྐྱེས་ཆེན་པོ་ཞིག་ཡིན”ཞེས་བཤད།
པེ་ཅིང་གྲོང་ཁྱེར་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་ཏང་ཨུད་ཀྱི་ཧྲུའུ་ཅི་ཧྥང་ལའེ་ཡིང་།
ལྷ་ས་གྲོང་ཁྱེར་མི་དམངས་སྨན་ཁང་གི་ཡོན་ཀྲང་ཡུས་ཡཱ་པིན་གྱིས“‘ཨང་རིམ་གསུམ་པའི་ཚད་རིམ་དང་པོ’གསར་སྐྲུན་བྱེད་པའི་གོ་རིམ་ནི་སྨན་ཁང་གི་ནུས་པའི་ཆུ་ཚད་མཐོར་འདེགས་སུ་གཏོང་བའི་བརྒྱུད་རིམ་ཡིན་ཞིང་། ‘ཨང་རིམ་གསུམ་པའི་ཚད་རིམ་གཉིས་པ’ནས ‘ཨང་རིམ་གསུམ་པའི་ཚད་རིམ་དང་པོའི’བར་ནི་ཡི་གེ་གཅིག་གི་མཐོར་འདེགས་དང་། གཞི་ཁྱོན་གྱི་རྒྱ་བསྐྱེད་དང་ཞབས་ཞུར་ཤུགས་སྣོན་བཏང་བ་གཅིག་པུ་མ་ཡིན་པར། དེ་བས་ཀྱང་བསམ་བློའི་འདུ་ཤེས་དང་། ནང་དོན་གྱི་སྤུས་ཚད། འགན་འཁྲིའི་མཐོར་གཏོང་ཡིན་པ་དང་། སྨན་ཁང་དང་ཕུགས་རྒྱང་གི་འཕེལ་རྒྱས་དང་མི་དམངས་མང་ཚོགས་ཀྱི་ཚེ་སྲོག་བདེ་ཐང་དང་འབྲེལ་བ་དམ་ཟབ་ཡོད་པ་ཞིག་ཡིན།”ཞེས་གསུངས།
པར་རིས་འདི་ནི་སྒོ་བྱང་འགེལ་བའི་མཛད་སྒོ་སྤེལ་བའི་ཡུལ་དངོས་རེད།
ཡུས་ཡཱ་པིན་གྱིས་བསྟན་དོན། ལྷ་ས་གྲོང་ཁྱེར་མི་དམངས་སྨན་ཁང་དུ“ཨང་རིམ་གསུམ་པའི་ཚད་རིམ་དང་པོ”གསར་གཏོད་ལེགས་འགྲུབ་བྱུང་བ་གོ་སྐབས་སུ་བྱས་ཏེ་རང་འགུལ་ངང“ནད་པ་གཙོ་བོར་བརྩི་བའི”འདུ་ཤེས་རྒྱུན་འཁྱོངས་བྱས་ཏེ། སྨན་ཁང་དེ་ཉིད་ཏང་དང་སྲིད་གཞུང་གིས་དམངས་འཚོར་དོ་ཁུར་བྱེད་པའི་ཟམ་པ་དང་སྒྲོག་ཐག་ལྟ་བུར་འཛུགས་སྐྲུན་བྱས་ཏེ། ལྷ་ས་གྲོང་ཁྱེར་གྱི་འབྱོར་འབྲིང་སྤྱི་ཚོགས་ཁྱོན་ཡོངས་ནས་འཛུགས་སྐྲུན་ཐུབ་པ་མངོན་འགྱུར་ཡོང་བར་སྟོབས་ཆེ་ནུས་ལྡན་གྱི་འཕྲོད་བསྟེན་བདེ་ཐང་ཞབས་ཞུའི་འགན་སྲུང་བྱ་རྒྱུ་མཁོ་འདོན་བྱས་ཤིང་། དུས་མཚུངས་སུ་ཚན་སློབ་ཀྱི་ཆུ་ཚད་སྔར་བས་མཐོ་རུ་བཏང་སྟེ། “སྨན་ཁང་དུ་སྡོད་པའི་སྨན་པའི་ཚད་ལྡན་ཅན་གྱི་གསོ་སྦྱོང་རྟེན་གཞི”འཛུགས་སྐྲུན་བྱ་བར་ཤུགས་སྣོན་བརྒྱབ་ནས་རིམ་པ་མང་བ་དང་། ཕྱོགས་ཡོངས་ཀྱི་གསོ་སྦྱོང་དོ་དམ་ལམ་ལུགས་འཐུས་ཚང་ཅན་འཛུགས་སྐྲུན་བྱས་ཏེ། དགེ་རྒན་གྱི་སྟོབས་ཤུགས་དང་། ཁྲིད་སྟོན་གྱི་ཆུ་ཚད། ཁྲིད་གཞི་གསར་གཏོད་སོགས་ཀྱི་ཐད་སློབ་ཆེན་གྱི་སློབ་གསོའི་རེ་བ་དང་མཐུན་པའི་ནད་ཐོག་སྨན་བཅོས་ཀྱི་སློབ་ཁྲིད་གསོ་སྦྱོང་གི་མ་ལག་ཅིག་བཙུགས་ཏེ། “གསོ་སྦྱོང་སློབ་ཁྲིད - ནད་ཐོག་ལག་ལེན”གཉིས་ཕན་ཚུན་སྐུལ་འདེད་དང་ཐུན་མོང་འཕེལ་རྒྱས་ཀྱི་རྣམ་པ་གསར་པ་ཞིག་གསར་གཏོད་བྱ་རྒྱུ་དང་། ཞབས་ཞུ་སྒྲུབ་ནུས་མུ་མཐུད་དུ་མཐོ་རུ་བཏང་སྟེ་སྨན་བཅོས་སྒྱུར་བཅོས་གཏིང་ཟབ་ཏུ་གཏོང་བའི་གོ་སྐབས་བཟང་པོ་དམ་འཛིན་དང་། ནད་ཐོག་གསོ་རིག་སློབ་གསོ་ཞིབ་འཇུག་ལྟེ་བའི་ནུས་པ་འཛུགས་སྐྱོང་བྱེད་ཤུགས་ཆེ་རུ་བཏང་སྟེ་ལྷ་ས་གྲོང་ཁྱེར་དུ་རིམ་དབྱེའི་ནད་བརྟག་སྨན་བཅོས་ལམ་ལུགས་དོན་འཁྱོལ་ཡོང་བའི“སྣེ་འདྲེན”སྨན་ཁང་གི་ནུས་པར་ཤུགས་སྣོན་རྒྱག་རྒྱུ་དང་། གཞི་གཅིག་ཅན་དང་། ཀུན་ནུས་ཀྱི་ཞབས་ཞུའི་རྣམ་པ་དར་སྤེལ་གཏོང་བར་འཚོལ་ཞིབ་བྱས་ཏེ་དམངས་བདེ་དམངས་ཕན་གྱི་ཚན་པ་སོ་སོའི་བྱེད་ཐབས་ཟམ་མི་ཆད་པར་འཐུས་ཚང་དང་གསར་གཏོད་བྱས་ཏེ་ཞབས་ཞུ་ཁྱད་དུ་འཕགས་པ་མཁོ་འདོན་བྱ་དགོས་ཞེས་གསུངས།
པར་རིས་འདི་ནི་ལྷ་ས་གྲོང་ཨུད་ཀྱི་ཧྲུའུ་ཅི་གཞོན་པ་དང་། གྲོང་ཁྱེར་གྱི་ཧྲི་ཀྲང་གོ་གོག་རེད།
“ཨང་རིམ་གསུམ་པའི་ཚད་རིམ་དང་པོ”བཙུགས་པ་ནི་འགོ་འཛུགས་ས་ཙམ་ཡིན་ཞིང་། “ཨང་རིམ་གསུམ་པའི་ཚད་རིམ་དང་པོ”སྟོབས་ཆེར་གཏོང་རྒྱུ་ནི་ད་གཟོད་དམིགས་ཡུལ་ཡིན། ལྷ་ས་གྲོང་ཨུད་ཀྱི་ཧྲུའུ་ཅི་གཞོན་པ་དང་། གྲོང་ཁྱེར་གྱི་ཧྲི་ཀྲང་གོ་གོག་གིས་བསྟན་དོན། “ཨང་རིམ་གསུམ་པའི་ཚད་རིམ་དང་པོ”ཅན་གྱི་ཕྱོགས་བསྡུས་སྨན་ཁང་བདེ་ལེགས་ངང་བཙུགས་པ་དེས་ལྷ་ས་གྲོང་ཁྱེར་གྱི་མི་དམངས་སྨན་ཁང་ལ་རྡོ་རིང་ལྟ་བུའི་དོན་སྙིང་གལ་ཆེན་ལྡན་ཡང་། འདི་ནི་སྨན་ཁང་གོང་དུ་འཕེལ་བའི་མཐའ་སྣེ་མ་ཡིན་པར་འགོ་འཛུགས་ས་གསར་རྐྱང་ཞིག་ཡིན་པས། སྨན་ཁང་གི་ལས་བྱེད་ལས་བཟོ་པ་ཡོངས་ཀྱིས་མུ་མཐུད་དུ་དཀའ་སྤྱད་འབད་འཐབ་དང་། འབད་འཐབ་ལྷོད་མེད་བྱེད་པའི་སྲོལ་རྒྱུན་བཟང་པོ་དར་སྤེལ་དང་། གོ་སྐབས་དམ་འཛིན་དང་དུས་བསྟུན་འཕེལ་རྒྱས་སུ་བཏང་སྟེ “ཨང་རིམ་གསུམ་པའི་ཚད་རིམ་དང་པོ”ཅན་གྱི་གཟི་བརྗིད་ཀྱི་མཚན་སྙན་དེ་གོམས་སྦྱོང་བརྡར་གསུམ་དང་། འཕེལ་རྒྱས་ཚད་བརྒལ་གྱི་འགོ་འཛུགས་ས་གསར་པ་ཞིག་ཏུ་བྱེད་དགོས་ཤིང་། སྒྱུར་བཅོས་ཁྲོད་འཚོལ་ཞིབ་དང་། དོ་དམ་གྱི་ཐད་ནས་གསར་གཏོད་དང་། ལས་རིགས་སྟེང་ནས་བྱང་ཆུབ་དང་ཞིབ་ཕྲ་སྤེལ་ནས་མང་ཚོགས་ཀྱིས་སེམས་བདེ་བ་དང་། ལས་བཟོ་པའི་བློ་ཡིད་ཚིམ་པ། སྲིད་གཞུང་གིས་ཁས་ལེན་བྱས་པའི“ཨང་རིམ་གསུམ་པའི་ཚད་རིམ་དང་པོའི”ཕྱོགས་བསྡུས་སྨན་ཁང་ཞིག་ཏུ་གཏོང་དགོས་ཞེས་གསུངས།
པར་རིས་འདི་ནི་སྒོ་བྱང་འགེལ་བའི་མཛད་སྒོ་སྤེལ་བའི་ཡུལ་དངོས་རེད།
ལྷ་ས་གྲོང་ཁྱེར་མི་དམངས་སྨན་ཁང་གིས2020ལོར་ནུབ་རྒྱུད་ཞིང་ཆེན་གྲོང་ཁྱེར་གྱི“ཨང་རིམ་གསུམ་པའི་ཚད་རིམ་དང་པོའི”སྨན་ཁང་གི་ཆ་སྙོམས་ཀྱི་ཆུ་ཚད་ལ་སླེབས་སུ་འཇུག་རྒྱུའི་འཆར་གཞི་ཡོད་ཅིང་། གྲོང་ཁྱེར་ཡོངས་ཀྱི་མི་དམངས་མང་ཚོགས་ཀྱི་བདེ་ཐང་ལ་འགན་སྲུང་བྱེད་ཆེད་དང་། བོད་ལྗོངས་ཀྱི་སྤྱི་ཡོངས་ཀྱི་སྨན་བཅོས་ཞབས་ཞུའི་ཆུ་ཚད་མཐོ་རུ་གཏོང་བར་བྱས་རྗེས་དེ་བས་ཆེན་པོ་འཇོག་རྩིས་འདུག


text:
ཆབ་མདོ་ངག་ཕུན།
དེ་རིང་དུས་བབ་ཚང་གིས་དམག་མི་རྒན་རབས་ཤིག་གི་ལོ་རྒྱུས་བཀོད་པ་ལས་འཕྲོས་པའི་རང་ཉིད་ཀྱི་བསམ་ཚུལ་ཞིག་གླེང་བར་འདོད། དེ་ཡང་བོད་མི་རྒན་རབས་རྒྱ་བོད་གཉིས་ཀྱི་དམག་མི་ནང་དུ་འཛུལ་ཞུགས་མྱོང་བའི་དྭང་ཟུར་རྒན་རབས་རྣམས་ཀྱི་སྐོར་ཡིན་ཞིང་། དེ་ཡང་བོད་གངས་ལྗོངས་ཆོས་ལྡན་གྱི་ཞིང་ཁམས་སུ་ཤར་ཕྱོགས་ཁྱིམ་མཚེས་རྒྱལ་ཁབ་རྒྱ་དམར་པོས་དྲག་པོས་བཙན་བཟུང་བྱས་པ་དང་། དེ་ནས་བོད་རིགས་ན་གཞོན་རྣམས་ཀྱི་བློས་བཏང་ཆེན་པོས་དྭང་དམག་ནང་འཛུལ་ཞུགས་ཀྱིས་རང་སྲོག་བློས་བཏང་གིས་རྒྱ་དམག་དང་དམག་འཐབ་བྱས་ཡོད།
བཙན་བྱོལ་ལ་སླེབས་པ་དང་བསྟུན་ནས་ད་དུང་རྒྱ་དམར་དང་དམག་འཐབ་བྱེད་བསམ་པའི་དམིགས་ཡུལ་ངེས་ཅན་ཞིག་འཛིན་ནས་རྒྱ་གར་གྱི་དམག་ཁོངས་སུ་འཛུལ་ཞུགས་བྱས་ཏེ་མི་ལོ་མང་པོའི་རིང་ལ་ལས་དོན་རང་ནུས་ཡོད་ཚད་ཀྱིས་གདོང་ལེན་གནང་ཡོད། ཕུགས་བསམ་ནང་བཞིན་རྒྱ་དམག་དང་དམག་འཐབ་བྱེད་པའི་གོ་སྐབས་མ་རག་ཀྱང་རྒྱ་གར་གྱི་དམག་ནང་ལ་གཟེངས་སུ་ཐོན་པའི་བོད་དམག་དེ་དག་གིས་ལས་དོན་གནང་ཡོད། དེ་ནས་ལོ་ན་ཚོད་དབང་གིས་དམག་ཁོངས་ནས་རང་བཞིན་གྱིས་ཐོན་དགོས་བྱུང་བ་དང་། བཙན་བྱོལ་ནང་ལས་དོན་ཆེ་འབྲིང་ཆུང་གསུམ་གྱི་ནང་ལ་ལས་དོན་སྣ་ཚོགས་ཤིག་བྱེད་བཞིན་གནས།
དྭང་ཟུར་པ་འགའ་ཤས་ནི་ནང་མི་སྤུན་མཆེད་སོགས་སུ་གང་མེད་པས་སྐུ་ངལ་ཡང་རྒྱ་མི་ཆུང་བ་ཡོད་མཁན་ཡོད་པ་རེད། དེ་དག་ལ་རང་གཞུང་གིས་གང་ཡོང་ཅི་ཡོང་གིས་རོགས་རམ་གནང་དང་གནང་བཞིན་ཡོད་ལ། ལྷག་པར་དྭང་ཟུར་འགའ་ཤས་བཱངྒ་ལཱ་དེ་ཤིའི་དང་རྒྱ་གར་དམག་འཐབ་བྱུང་སྐབས་བོད་དམག་དེའི་ནང་ལ་ཞུགས་ཏེ་ནུས་ཤུགས་བཏོན་ནས་བྱས་རྗེས་ཆེན་པོ་བཞག་ཡོད་ལ། སྐབས་དེའི་བོད་དམག་གི་དམག་སྤྱི་སྐུ་ངོ་བྱམས་དཀར་ལགས་ཀྱི་མི་ཚེའི་ལོ་རྒྱུས་ནང། “ང་ཚོའི་བོད་རིགས་དམག་མི་བྱིངས་རྣམས་ཀ་ཀོར་མེད་པར་ཕྱིན་ཆོག་ཨང་གསར་ཐེ་ཚོམ་སོམ་ཉི་གང་ཡང་མི་འདུག །སྐབས་དེ་དུས་ཀྱི་ང་ཚོའི་བོད་རིགས་དམག་མི་རྣམས་ལོ་ན་ཡར་ཙམ་སོན་པ་དོ་ཏན་དང་། སེམས་ཤུགས་ཅན། བློ་ལྷད་མེད་བསམ་བློའི་སྐྱོན་ཅི་ཡང་མེད་པ་དངོས་གནས་བློས་འགེལ་ཆོག་པ་ཡག་པོ་ཤ་སྟག་ཡོད་”ཅེས་གདེང་ཚད་མཐོ་བོའི་ཐོག་ནས་ཡོད་རབས་བཤད། སྐབས་དེར་དམག་སར་དངོས་སུ་འགྲོ་མྱོང་མཁན་དྭང་ཟུར་བགྲེས་པ་འགའ་ཤས་ཀྱི་ངག་ལས་ཀྱང་ཐོས་མྱོང་།
དུས་དེ་ནས་བཟུང་སྟེ་རྒྱ་གར་གྱི་བོད་དམག་ལ་འཛིན་པའི་ལངས་ཕྱོགས་བཟང་དུ་ཕྱིན་ནས་ད་ལྟ་བོད་དམག་རྒྱུན་མཐུད་ནས་གནས་ཐུབ་པ་བྱུང་བ་དེ་རེད། དྭང་ཟུར་བགྲེས་སོང་འགའ་ཤས་ང་ཚོའི་སྤྱི་ཚོགས་ནང་ལས་དོན་གནང་མྱོང་བ་དེ་དག་གི་སེམས་ཤུགས་དང་། ལས་དོན་ལ་ཧུར་བརྩོན། ལས་དོན་གང་འདྲ་ཞིག་གོང་རིམ་གྱིས་བཀོད་མངགས་གནང་བ་ཡིན་ན་ངོ་ལྐོག་རྒྱབ་མདུན་མེད་པར་གནང་མཁན་ཞིག་ཡིན། ང་ཡི་ལས་ཀ་བྱེད་སར་དེ་སྔོན་ལས་རོགས་མང་ཆེ་བ་དྭང་ཟུར་རྐྱང་རེད་འདུག་ཅིང་། ཁོ་ཚོ་མཉམ་དུ་ལོ་མང་རིང་ལས་ཀ་བྱེད་མྱོང་ཡོད་པ་དང་། ཁོ་ཚོ་ནི་དངོས་གནས་ངག་རྒྱུན་འཇམ་པ་དང་། སྒྲིག་འཛུགས་ལ་གུས་རྩི་ཆེ་བ། དཀའ་སྡུག་ག་འདྲ་ཞིག་བྱུང་བ་ཡིན་ནའང་བཟོད་སྲན་ཐུབ་མཁན། ལས་ཀའི་དུས་ཚོད་ལ་ཚོད་འཛིན་ཧ་ཅང་ཆེ་བ་སོགས་ཀྱི་སེམས་འགུལ་ཐེབས་པ་ཡོད། ཁོང་ཚོ་ནི་སྤྱི་ཚོགས་གསར་རྙིང་གཉིས་རྒྱུད་མྱོང་བའི་རྒན་རབས་ཀྱི་མི་སྣ་ཞིག་ཡིན་དུས་ཁོང་ཚོའི་མཉམ་དུ་ལས་ཀ་བྱེད་དུས་ལས་ཀའི་དཀའ་ལས་ག་ཚད་ཁག་ནའང་དཀའ་ལས་ཁག་པོ་བྱུང་སོང་བསམ་པའི་སྣང་བ་གཏན་ནས་འཁོར་མ་མྱོང་། ད་ལྟ་བགྲེས་སོང་དེ་དག་ལས་ཀ་གནང་སྟངས་ཡིད་ལ་འཁོར་དུས་དངོས་གནས་ཡིད་སྨོན་སྐྱེས་འོང་གི་འདུག
དྭང་ཟུར་འགའ་ཤས་དྭང་དམག་ནང་ལ་ལོ་མང་རིང་ལ་ཞབས་ཕྱི་བསྒྲུབས་པ་དང་། དེ་ནས་ཚོགས་སྡེ་ག་གེ་མོ་ནང་ལའང་ལོ་མང་ཞབས་ཕྱི་ཞུས་ཀྱང་མཐར་རྒན་འཁོགས་ཆགས་དུས་སྡེ་ཚན་གཉིས་ཀ་ནས་ཐོབ་ཐང་གང་ཡང་མ་རག་མཁན་ང་ཚོ་བཙན་བྱོལ་སྤྱི་ཚོགས་ནང་ལ་འགའ་ཤས་ཡོད་པ་མཐོང་ཞིང་། ལྷག་པར་ཚོགས་སྡེ་ག་གེ་མོ་ཞིག་གི་ནང་ལོ་མང་རིང་ལ་རང་ནུས་ཡོད་ཚད་སྟོན་ནས་ལས་དོན་གནང་མྱོང་མཁན་བགྲེས་སོང་འགའ་ལས་ཀྱི་སྣེ་མོ་བ་ཞིག་གིས་”སུ་ཞིག་གིས་ཀྱང་ལག་པ་འཆང་མ་ཕོད་པར་ངས་ལག་པ་འཆང་ནས་རྒན་ཡོལ་ལ་བཏང་ཡོད”ཅེས་ཁ་ཕོ་སྒྲོག་མྱོང་ཡོད། སྐབས་དེ་དུས་བགྲེས་སོང་འགའ་ཤས་སེམས་ལ་ཧ་ཅང་ཕོག་འདུག་ཅིང་། བྱས་པ་ཅན་ལ་དྲིན་གཟོ་མེད་པ་གཏམ་དེ་འདྲ་ཞིག་གོང་ལ་བཞུགས་མཁན་ཞིག་གིས་བཤད་ན་བགྲེས་སོང་རྣམས་ལ་ཐུགས་ཁག་ཅི་ཞིག་ཡོད་སྙམ་པའི་ཚོར་སྣང་ཤུགས་ཆེ་སྐྱེས་མྱོང་ཡོད།
དེང་སྐབས་ན་གཞོན་མང་ཆེ་བ་ཞིག་སློབ་གྲྭ་ནང་ལ་མི་ཚེ་ཕལ་ཆེ་བ་སྐྱེལ་བ་ལས་མི་དམངས་མཉམ་དུ་དེ་ཙམ་ཞིག་མཉམ་གཤིབ་གནང་བའི་གོ་སྐབས་མེད་དུས་བཀའ་མོལ་གནང་སྟངས་ཐོག་ནས་འགའ་ཤས་བློ་ཕམ་དགོས་པ་དེ་འདྲ་ཡོང་གི་ཡོད་པ་བརྗོད་མ་དགོས། དེར་བརྟེན་ནམ་ཞག་རྒྱུན་དུ་སློབ་གྲྭའི་དགེན་ལགས་ཚོས་ནང་གི་ཕ་མེས་དེ་དག་གི་ཐོག་ལ་ངེས་པར་སློབ་གསོ་མང་ཙམ་གནང་དགོས་པ་ཞིག་ཏུ་མཐོང་། ཡང་ངས་དགེན་ལགས་རྣམ་པས་སློབ་གསོ་གནང་གི་མི་འདུག་ཅེས་གཏན་ནས་ཞུ་གི་མེད་ཅིང་། གལ་པོ་ཆེ་ལ་ནན་ཏན་ཞེས་པའི་དཔེ་ལྟར་ཞུ་གི་ཡོད།
ལྷག་པར་ཕ་མ་བཤད་པ་ལས་དགེ་རྒན་ལགས་རྣམ་པས་སློབ་གསོ་གནང་བ་ཡིན་ན་ཕྲུ་གུའི་ཡིད་འཇོག་ཆེ་བ་ཞིག་ཏུ་མཐོང་ལ། དེ་ཡང་ངས་ངོ་ཤེས་པའི་བུ་མོ་ཞིག་སློབ་གྲྭ་ག་གེ་མོ་ནང་ལ་འཛིན་གྲྭ་བཞི་པར་སློབ་བཞིན་ཡོད་པ་དང་། བུ་མོའི་སློབ་སྦྱོང་ལ་དོ་སྣང་ཇི་ཙམ་བྱེད་ཀྱི་ཡོད་མེད་དགེན་ལགས་ལ་སྐད་ཆ་དྲིས་པ་དང་། དགེན་ལགས་ཀྱིས་སློབ་སྦྱོང་ཡག་ཙམ་ཡོད་ཀྱང་འཛིན་གྲྭར་ག་དུས་ཡིན་ན་སྨྱུ་གུ་མེད་པར་སྡོད་ཀྱི་ཡོད་ཚུལ་གསུངས། བུ་མོར་ཁྱོད་རང་ལ་སྨྱུ་གུ་མེད་པ་སྡོད་ཀྱི་ཡོད་ཚུལ་དགེན་ལགས་ཀྱིས་གསུང་གི་འདུག་པས། ང་ཚོའི་སྨྱུ་གུ་ཉོས་ནས་སྤྲོད་ཀྱི་ཡོད་ན་སྨྱུ་གུ་གང་བྱེད་ཀྱི་ཡོད་དམ་ཞེས་དྲིས་དུས་བུ་མོས་སྨྱུ་གུ་མེད་མཁན་ལ་གཡར་གྱི་ཡོད། དགེན་ལགས་ཀྱི་རྟག་པར་མི་ལ་རོགས་པ་བྱེད་དགོས་ཀྱི་རེད་གསུང་གི་འདུག་ན་ངས་འཛིན་གྲོགས་སྨྱུ་གུ་མེད་མཁན་ལ་གཡར་གྱི་ཡོད་ཟེར། དེས་ག་རེ་མཚོན་གྱི་ཡོད་རེད་ཟེར་ན་དགེན་ལགས་ཀྱི་གསུང་པར་ཕྲུ་གུས་དང་ལེན་དེ་ཙམ་བྱེད་ཀྱི་ཡོད་པ་མཚོན་ཡོད། དེ་ནི་ཞོར་འཕྲོས་ཙམ་རེད།
དྭང་ཟུར་འགའ་ཤས་ཀྱིས་མི་ཚེ་བློས་བཏང་གིས་གཞུང་དམངས་ལ་ཞབས་འདེབས་བསྒྲུབས་ཡོད། འོན་ཀྱང་མཐར་རྒན་འཁོགས་ཆགས་ནས་འགྲོ་སྡོད་བྱེད་ས་མེད་པར་གྱུར་ཏེ་བདེ་སྡུག་ཞུ་བར་འགྲོ་དུས་ཡོད་མ་རེད་མདོག་མདོག་གི་རྣམ་འགྱུར་སྟོན་ཡོང་དུས་ཧ་ཅང་བློ་ཕམ་ཡོང་གི་ཡོད་ན། ང་ཚོ་ངེས་པར་བགྲེས་སོང་བྱས་པ་ཅན་དེ་དག་ལ་བློ་ཕམ་གཏན་ནས་མ་ཡོང་བ་དང་། བགྲེས་སོང་དེ་དག་གི་རེ་འདུན་ང་ཚོའི་གང་ཐུབ་ཅི་ཐུབ་བསྒྲུབ་ཐུབ་པར་འབད་བརྩོན་གནང་དགོས་པ་དེ་རེད།
དོན་དག་སྙིང་པོར་ད་ལྟ་རྒྱ་གར་གཞུང་འཛིན་ཚོགས་པས་དམག་མི་བགྲེས་སོང་ཐོབ་ཐང་གང་ཡང་མ་རག་མཁན་ལ་རྒྱ་གར་གཞུང་གིས་ཐོབ་ཐང་གཅིག་གནང་གི་ཡོད་པ་འདྲ། རང་རེའི་དྭང་ཟུར་དམག་མི་ཐོབ་ཐང་གང་ཡང་མ་རག་མཁན་དེ་དག་ལ་རྒྱ་གར་གྱི་དམག་མི་སྤྱི་མཚུངས་ལྟར་ཐོབ་ཐང་མ་རག་ན་ཡང་ག་ལ་གང་འཚམ་ཞིག་རག་པར་རང་གཞུང་གིས་རྒྱབ་སྐྱོར་གནང་དགོས་པའི་དུས་ལ་འབབ་འདུག་སྙམ། བགྲེས་སོང་འགའ་ཤས་ཀྱིས་རང་གཞུང་གི་དེའི་ཐོག་ལ་དེ་ཙམ་ཞིག་ནུས་ཤུགས་འདོན་གྱི་མི་འདུག་དགོངས་མཁན་ཡོད་པ་ཙམ་དུ་མ་ཟད། འགའ་ཤས་ཀྱིས་དངོས་སུ་ཚོར་ཤུགས་ཆེན་པོས་གསུང་མཁན་ཡང་ཡོད་པར་མཐོང་།
ངས་རང་གཞུང་གིས་གནང་གི་མི་འདུག་ཅེས་གཏན་ནས་བརྗོད་ཀྱི་མེད་ལ། རང་གཞུང་གིས་རླབས་ཆེན་གྱི་ལས་དོན་གནང་དང་གནང་བཞིན་པ་དེ་དག་ལ་རྗེས་སུ་ཡི་རངས་ཞུ་ཡི་ཡོད། བགྲེས་སོང་དྭང་ཟུར་དམག་མི་ཐོབ་ཐང་མ་རག་མཁན་དེ་དག་གི་ཐོབ་ཐང་རག་ཐབས་ལ་རང་གཞུང་གིས་སྔར་ལྷག་མཐུན་འགྱུར་སྦྱོར་དགོས་པ་དུས་ལ་འབབ་འདུག་ཅིང་། ཚོགས་སྒེར་གྱིས་ཞུ་སྐུལ་གནང་བ་ལས་རང་གཞུང་གི་འབྲེལ་ཡོད་རྣམ་པས་གནང་བ་ཡིན་ན་ཕན་ཐོགས་ཆེ་བ་ཡོད་པ་ནི་འགྲེལ་བརྗོད་མ་དགོས་པ་ཞིག་ཀྱང་རེད། རྒྱ་གཞུང་ལ་རང་གཞུང་ནས་ཞུ་བའི་ཐོབ་ཐང་ཡང་ཡོད་པ་རེད་ལ། དང་ཐོག་དྭང་དམག་གསར་འཛུགས་བྱེད་དུས་ཀྱང་སྒྲིག་འཛུགས་དང་འབྲེལ་བ་གནང་ནས་བཙུགས་པ་ཡིན་དུས་བདེ་སྡུག་ཞུ་དུས་ཀྱང་རང་གཞུང་གི་འགན་འཁུར་གྱི་ཐོག་ནས་ཞུ་གཏུགས་གནང་བ་ཡིན་ན་ཕན་རླབས་ཆེན་པོ་ཡོད་པ་ནི་འགྲེལ་བརྗོད་མ་དགོས། དེ་ཡང་”སྐུའི་གཅེན་པོ་རྒྱལ་ལོ་དོན་གྲུབ་དང་སྲིད་བློན་ནེ་རུ་གཉིས་བཀའ་མོལ་བྱུང་སྟེ་རྡེ་ར་ལྡུན་དམག་སྒར་བཙུགས་པ་རེད།” ཅེས་གསུངས་དོན་ལྟར་རེད། ཡང་བྱམས་དཀར་ལོ་རྒྱུས་ལས། “རྩ་བའི་ཆ་ནས་བཱངྒ་ལཱ་དེ་ཤིར་དམག་རྒྱག་ཏུ་ཕྱིན་དགོས་པ་དེ་ཡང་ང་ཚོས་རྒྱ་གར་གྱི་དཔོན་པོ་ཁག་ལ་ངོ་དགའ་སྤྲེལ་ལད་འཁྲབ་པ་དང་། ངོ་སོ་གཏོང་རྒྱུའི་ཆེད་དུ་མིན་པར་ཕུགས་ཡུལ་བོད་བསྟན་པ་ཆབ་སྲིད་ཀྱི་དོན་དག་དང་། བོད་མི་རིགས་སྤྱི་པའི་མཚན་དོན་ལ་རྒྱ། ༸རྒྱལ་བ་རིན་པོ་ཆེས་དབུ་ཁྲིད་པའི་བཙན་བྱོལ་བོད་གཞུང་ངོས་ལེན་ཡོང་ཐབས་དང་། བོད་རང་དབང་རང་བཙན་བསྐྱར་གསོའི་དོན་དག་ལ་རྒྱ་གར་གཞུང་གི་ཆབ་སྲིད་མཛད་ཇུས་ལ་འགྱུར་བ་འགྲོ་ཐབས་སོགས་ཀྱི་སླད་དུ་ཡིན།”ཞེས་༸རྒྱལ་བ་རིན་པོ་ཆེ་དམག་སྒར་ལ་ཆིགས་བསྒྱུར་གནང་སྐབས་འབྲེལ་ཡོད་དམག་སྤྱིས་གཏམ་བཤད་གནང་ཡོད་པ་རེད། བོད་དམག་རྣམས་ཀྱི་དམིགས་ཡུལ་དེ་འདྲ་ཞིག་བཟུང་སྟེ་དམག་རྒྱག་ཏུ་ཕྱིན་པ་ཞིག་ཡིན་པ་རེད།


text:
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་དུ་དཔལ་དུས་ཀྱི་འཁོར་ལོའི་དབང་ཆེན་ཐེངས་ ༣༤ སྩོལ་བཞིན་པའི་སྐབས་དང་བསྟུན། ཕྱི་ཚེས་ ༡༠ ཉིན་རྒྱ་གར་རྒྱལ་ཡོངས་བོད་པའི་མཐོ་རིམ་སློབ་མའི་སློབ་ཕྲུག་ལྷན་ཚོགས་ཀྱི་གོ་སྒྲིག་འོག རྒྱལ་སྤྱིའི་ཀ་ཁ་ག་ངའི་ལྷན་ཚོགས་ཐེངས་དང་པོའི་སྐུ་མགྲོན་གཙོ་བོར་ཤེས་རིག་བཀའ་བློན་དངོས་གྲུབ་ཚེ་རིང་མཆོག་གདན་ཞུ་གནང་བ་དང་གསུང་བཤད་གནང་།
དེ་ཡང་ལྷན་ཚོགས་སྐབས་བོད་དང་ལ་དྭགས། སོག་པོ། འབྲུག བལ་ཡུལ་བཅས་ནས་མཁས་དབང་ཁག་ཅིག་ཕེབས་པ་དང་། སྐབས་དེར་ཤེས་རིག་བཀའ་བློན་མཆོག་གིས་བོད་ཀྱི་སྐད་ཡིག་གི་གལ་གནད་སྤྱི་དང་། ལྷག་པར་བོད་མིའི་སྒྲིག་འཛུགས་ཀྱི་ཐབས་ཤེས་ཡོད་དགུ་རྩལ་སྤྲུགས་ཀྱིས་བོད་ཀྱི་སྐད་ཡིག་འཛིན་སྐྱོང་སྤེལ་གསུམ་གནང་ཕྱོགས་སྐོར་དང་། སྐད་ཡིག་ཇི་འདྲ་ཞིག་ཡིན་ཡང་མི་ཉམས་རྒྱུན་འཛིན་ཡོང་ཐུབ་རྒྱུ་ཟེར་བ་ནི། སྐད་ཡིག་དེ་བཀོལ་སྤྱོད་བྱེད་མཁན་གྱི་མི་རབས་རྒན་པ་ཚོས་མི་རབས་གཞོན་པ་རྣམས་ལ་བརྒྱུད་སྤྲོད་ཇི་ལྟར་བྱེད་ཐུབ་མིན་དང་། བརྒྱུད་སྤྲོད་གང་བྱས་པ་དེ་དག་མི་རབས་གཞོན་པ་ཚོས་གཅེས་འཛིན་ཇི་ལྟར་བྱེད་མིན་ལ་རག་ལུས་ཡོད་སྐོར་སོགས་གསུངས་པ་དང་སྦྲགས། ཐེངས་འདིར་སློབ་ཕྲུག་ཁག་ཅིག་གིས་འབད་བརྩོན་ལ་བརྟེན་ནས་རྒྱལ་སྤྱིའི་རང་བཞིན་ལྡན་པའི་ལྷན་ཚོགས་དེ་ལྟ་བུ་ཞིག་གོ་སྒྲིག་གནང་ཐུབ་པར་བསྔགས་བརྗོད་ཀྱང་གནང་འདུག ཕྱོགས་མཚུངས་མཁས་དབང་ཚོས་སོ་སོའི་ས་གནས་ནང་ཀ་ཁ་ག་ངའི་ཡི་གེར་གཞི་བཅོལ་བའི་སྐད་ཡིག་དེའི་གནས་སྟངས་སྐོར་འགྲེལ་བཤད་གནང་བ་མ་ཟད། སྐད་ཡིག་དེ་ཐབས་ལམ་སྣ་ཚོགས་ཐོག་ནས་གཅེས་འཛིན་གནང་གལ་ཆེ་སྐོར་གསུངས། དེ་བཞིན་སྐབས་དེར་ཧི་མཱ་ལ་ཡ་ནང་པའི་ཚོགས་པའི་དྲུང་ཆེས་གསུང་བཤད་གནང་འདུག ལྷན་ཚོགས་ཀྱི་མཐའ་མར་དང་བླངས་སློབ་མ་རྣམས་ལ་སྐུ་མགྲོན་གཙོ་བོ་ཤེས་རིག་བཀའ་བློན་མཆོག་དང་དམིགས་བསལ་སྐུ་མགྲོན་བཅས་ནས་མཇལ་དར་དང་ཕྱག་འཁྱེར་ཕུལ་འདུག་པ་བཅས།།
(55)